ЎзА - Аждодлар меросига эҳтиром халқларимизнинг дўстлиги ва ҳамкорлигини мустаҳкамлайди\n20.04.2019 01:23:24 Чоп этиш версияси\nАждодлар меросига эҳтиром халқларимизнинг дўстлиги ва ҳамкорлигини мустаҳкамлайди\nМамлакатимизда давлат ташрифи билан бўлиб турган Корея Республикаси Президенти Мун Чжэ Ин куннинг иккинчи ярмида Самарқанд шаҳрига келди.\nПрезидент Шавкат Мирзиёев ва Президент Мун Чжэ Ин рафиқалари ҳамроҳлигида Самарқанддаги тарихий обидаларни кўздан кечирди.\nДавлат раҳбарлари дастлаб Мирзо Улуғбек расадхонасига ташриф буюрди. Амир Темурнинг суюкли набираси бўлган Муҳаммад Тарағай Мирзо Улуғбек буюк астроном олим ва ҳукмдор сифатида илм-фан ва маданият ривожига катта ҳисса қўшган. Ўрта асрлардаёқ ноёб расадхона кашф қилиб, осмон жисмларини жуда аниқ ўрганган. Унинг “Зижи жадиди Кўрагоний” асари дунё астрономиясида муҳим қўлланма бўлиб хизмат қилган.\nМирзо Улуғбек ҳақида кореяликлар ҳам маълумотга эга экани, бу ерга келган киши унинг зеҳни, илм-фан ривожига қўшган ҳиссаси катталигига яна бир бор ишонч ҳосил қилиши таъкидланди.\nШу ерда давлат раҳбарлари ҳузурида Ўзбекистон Республикаси Фанлар академияси билан Корея Республикасининг Маданий мерос маъмурияти ўртасида имзоланган маданий мерос соҳасида ҳамкорлик тўғрисидаги англашув меморандуми ўзаро алмашилди.\nДунёга машҳур Регистон майдони – аждодларимизнинг бунёдкорлик салоҳиятини намоён этувчи яна бир маскан. Мирзо Улуғбек, Шердор ва Тиллакори мадрасаларининг маҳобати, ўзи хос архитектураси ҳаммада ҳайрат ва ҳавас уйғотади.\nКорея Республикаси Президенти ҳам Регистондаги Тиллакори мадрасаси ва масжидини, миллий ҳунармандчилик маҳсулотлари кўргазмаларини ҳайрат билан томоша қилди. Олий мартабали меҳмонга мадрасаларнинг қурилиш тарихи, пештоқларидаги нақш ва рамзларнинг мазмуни ҳақида сўзлаб берилди.\nШу ерда мажмуа зиёратига келган сайёҳлар ва Самарқанд шаҳри аҳолиси Ўзбекистон ва Корея Республикаси Президентларини қарсаклар билан олқишлади.\nҚайд этиш лозимки, дунё халқларининг нуфузли санъат байрамига айланиб улгурган “Шарқ тароналари” халқаро мусиқа фестивалини ҳам Регистон майдонисиз тасаввур этиб бўлмайди. Ҳар икки йилда ўтказиладиган мазкур тадбирда Корея Республикаси жамоалари ҳам мунтазам қатнашиб, юқори натижаларни қайд этмоқда. Хусусан, 2017 йилда ушбу давлатларнинг Геосонг халқ қўшиқларини сақлаш фонди жамоаси биринчи ўринни қўлга киритган эди. Жорий йилда Регистонда “Шарқ тароналари” мусиқа фестивали ўн иккинчи марта ўтказилади ва унда Кореядан ҳам жамоалар қатнашиши кутилмоқда.\nАмир Темур мақбараси зиёрати чоғида меҳмонларга буюк бобомизнинг давлатчилик сиёсати, ҳарбий маҳорати, турли мамлакатлар билан дипломатик алоқалари ҳақида сўзлаб берилди. Соҳибқирон бобомиз ва темурийлар давлати ўз даврининг энг улкан ва ривожланган мамлакати бўлгани меҳмонларда катта таассурот қолдирди.


dunyovadavr.uz — Қ О В У Н П А Ш Ш А С И\nВилоятимизда қишлоқ хўжалиги экинлари етиштиришда полиз маҳсулотларини кўпайтиришга ҳам эътибор кучайтирилган. Кейинги пайтларда республикамизнинг жанубий вилоятларида полиз маҳсулотлари учун хавфли ҳисобланган “Қовун пашшаси” зараркунандаси полиз экин майдонларида етиштирилаётган маҳсулотларни зарарлаш кузатилмоқда. Вилоятимизда қишлоқ хўжалиги экинлари етиштиришда полиз маҳсулотларини кўпайтиришга ҳам эътибор кучайтирилган.\nЖумладан, вилоятимизнинг Поп, Чуст ва Мингбулоқ туманиларида ҳам полиз маҳсулотлари етиштириш йўлга қўйилган бўлиб, полиз майдонларида қовун пашшаси билан зарарлаш ҳолатлари кузатилиши мумкин.\nБу зараркунанда қовун, тарвуз, ошқовоқ ва бошқа полиз экинларини зарарлайди\nПашшанинг ранги сариқ рангда, личинкаси оқ сут рангда бўлиб, узунлиги 1 см, ғумбаги эса 7-8 мм ни ташкил этади.\nУрғочиси тухумини янги шаклланган хамакларни юза қисмига 3 ҳафта давомида қўйиб, умри давомида 100 донагача тухум қўяди.\nҚовун пашшасининг бир авлодини ривожланиши 30 кун бўлиб, бизнинг шароитда 3 та авлод беради.\nУнинг личинкалар ўсимлик қолдиқлари ва йиғиштириб олинган қовун-тарвузлар ичида қишлайди, ғумбагининг бир қисми эса диапауза (тиним даври) га ўтади.\nЗараркунанда асосан полизчилик маҳсулотлари (қовун, тарвуз, ошқовоқ ва бошқалар) орқали бир жойдан иккинчи жойга тарқалади.\nУларга қарши курашда асосан қовун пашшаси билан зарарланган майдонлардаги полиз маҳсулотлари йиғиб олиниб, четроқ жойда махсус чуқур кавлаб, хлор эритмаси билан кўмиб ташланади.\nШунингдек, экин майдонларида полиз уруғлари экиш даврига қадар экин майдонларни икки ярусли плугларда шудгорлаш, дала қирғоқларини бегона ўтлардан тозалаш, қирғоқлардаги дарахтларни ИСО эритмаси билан ювиш зараркунандалар тарқалишини олдини олишда алоҳида ўрин тутади.\nБу зараркунанда билан зарарланишни олдини олишда яна бир омил, яъни, полиз экинларини хамаклаш даврида зараркунандага қарши ўсимликларни ҳимоя қилиш маркази мутахассисларининг кўрсатмалари асосида кимёвий ишлов ўтказиш яхши самара беради.\nҚовун пашшаси билан зарарланган маҳсулотларни четга чиқариш қатьий тақиқланади.\nЮқоридаги агротехник қоидаларга тўлиқ амал қилинганда аҳолини полиз маҳсулотларига бўлган эҳтиёжини қондиришга ва сифатли, экологик тозақовун ва тарвуз маҳсулотлари етиштиришга имкон яратилади\nНаманган шаҳар инспектори.


Инсонлар ҳаётини сақлаб қолган сафдорлар\nЎзбекистонда Кюдзо Като музейи ташкил қилинади\nАввал хабар қилинганидек, Япониянинг Токио шаҳрида “Ўзбекистон ва Япония – Буюк ипак йўлида“ халқаро конференцияси бўлиб ўтмоқда.\nСенатнинг йигирма бешинчи ялпи мажлиси. Объективимиз нигоҳида суратчилар \nФОТОРЕПОРТАЖ. 2019 йил йил 14 декабрь куни Тошкент шаҳрида Ўзбекистон Республикаси Олий Мажлиси Сенатининг йигирма бешинчи ялпи мажлиси бўлиб ўтди.\nОталарга маъмурий қамоқ жазоси тайинланди\nМажбурий ижро бюроси Наманган вилояти Чортоқ тумани бўлими иш юритувида Ўрикзор маҳалласида яшовчи М.М. дан ундирувчи Х.У. га бир фарзанди таъминоти учун даромадининг 1/4 қисм миқдорида алимент ундириш тўғрисидаги ижро ҳужжати мавжуд.\nШифохона, мактаб, МТМлар ҳамда ҳарбий қисмларда истеъмол қилинадиган маҳсулотлар таркибига қуён гўшти қўшилади\nНорматив-ҳуқуқий ҳужжатлар лойиҳалари муҳокамаси порталига Ўзбекистон Республикаси Вазирлар Маҳкамасининг “Республикада қуёнчилик соҳасини янада ривожлантириш чора-тадбирлари тўғрисида” 2019 йил 25 июлдаги 626-сон қарорига ўзгартириш ва қўшимчалар киритиш тўғрисида”ги қарори лойиҳаси жойлаштирилди.\nМурожаатлар эътиборсиз қолмаслиги керак\nИмконияти чекланганларга эътибор қилиш, меҳр кўрсатиш азалий анъаналардан.\nИсмат ХУШЕВ: Канада сарҳадларида янги Ўзбекистон нафаси кезмоқда\nЯнги сайловлар ва янги депутатлар корпуси – Мирзиёев ғояларини ҳаётга татбиқ этишда унга астойдил камарбаста бўлади. Мен бунга ишонаман.\nКластер: Истиқболли лойиҳалар сони ва сифати юксалмоқда\nКорхона томонидан жорий йил ҳосили учун 8 минг гектар майдонга чигитнинг “Султон”, “С-6524” ҳамда бошқа истиқболли, касалликка ва сувсизликка чидамли навлари экилди.\nМаҳалла оилавий ажримларга қарши\nУрганч шаҳридаги ёшлар марказида “Биз оилавий ажримларга қаршимиз!“ мавзусида иншолар танлови бўлиб ўтди.\n71 млн. 493 минг сўм қарздорлик: Корхона раҳбари бундан бехабарми?\nТадбиркорлик субъектлари кўпайса, янги иш ўринлари яратилади, аҳолининг бандлиги таъминланди, бюджетга солиқ тушумлари кўпаяди.\nДепутатликка номзодлар учрашуви хорижий кузатувчилар нигоҳида\n22 декабрь куни бўлиб ўтадиган Ўзбекистон Республикаси Олий Мажлиси Қонунчилик палатаси ҳамда маҳаллий кенгашларга сайловларни кузатиш учун мамлакатимизга кўплаб хорижий кузатувчилар ташриф буюрмоқда.\nБахтиёр ФОЗИЛОВ: "Ўзбекистонда ишлаб чиқилган" деган бренд дунёда тан олинмоқда\nЎзА мухбирининг Бахтиёр Фозилов билан суҳбати давлатимиз томонидан қаратилаётган ана шундай эътироф ва мамлакатимиз иқтисодий ҳаётида ушбу компаниянинг ўрни ва аҳамияти ҳақида бўлди.\nСайловчилар партиялар дастурини ўрганмоқда\nТошкент вилояти Бўстонлиқ туманида “Адолат ҳар бир инсон учун!” шиори остида маънавий-маърифий тадбир бўлиб ўтди.\nФусункор япон боғлари\nЯпон боғларининг табиат билан узвий уйғунлиги унинг ўзига хослиги ҳисобланади.\n“Ўзгидромет” матбуот хизмати ҳафта давомида юртимизда кутилаётган об-ҳавонинг қандай бўлиши ҳақида изоҳ берди.\nИшчи касблар бўйича Ўзбекистон биринчи очиқ чемпионати ўтказилмоқда\nПойтахтимиздаги “Ишга марҳамат” мономарказида ишчи касблар бўйича Ўзбекистон биринчи очиқ чемпионатига старт берилди.\n“HUMAN” хусусий бандлик агентлиги раҳбари устидан очиқ суд жараёни бошланди\nБу ҳақда ЎзАга Олий суд матбуот хизмати раҳбари Азиз Обидов маълум қилди.\n2019 йил дунё журналистлари учун қандай кечди?\nЖурналистика дунёдаги энг хавфли касблардан бири сифатида қолмоқда.


ГАЛИНА МЕЛЬНИКОВА: "АҚЛИЙ КАМОЛОТГА ЭРИШГАН ОДАМ КАМТАР БЎЛАДИ" - Darakchi\nГАЛИНА МЕЛЬНИКОВА: "АҚЛИЙ КАМОЛОТГА ЭРИШГАН ОДАМ КАМТАР БЎЛАДИ"\nМАДАНИЯТ 16.12.2017, 10:47\nГалдаги суҳбатдошимиз хусусида сўз борганда “Ҳақиқий мутахассис бу — доимий ўқувчи”, деган фикр ёдга тушаверади. Умрини касбига бағишлаган, “Буюк хизматлари учун” ордени, “Олтин қалам” миллий мукофоти, Россиянинг “Пушкин” медали соҳибаси, олий тоифали диктор, Ўзбекистон халқ артисти Галина МЕЛЬНИКОВА билан бўлган суҳбат фикримизни тасдиқласа, ажабмас...\n— Президентимиз ўтган йили 80 ёшни қаршилаганингиз муносабати билан 23 декабрда "Ўзбекистон халқ артисти" фахрий унвонини бериш тўғрисидаги фармонни имзолаганди. Бу йил эса Россия ва Ўзбекистон халқлари ўртасидаги дўстлик ва ҳамкорлик муносабатларини мустаҳкамлаш борасидаги самарали фаолиятингиз учун РФ президенти Владимир Путин сизни “Дружба” ордени билан тақдирлади. Чин қалбдан муборакбод этамиз!\n— Ташаккур! Очиғи, ўтган йили ҳам, бу йил ҳам мукофотланишим кутилмаган воқеа бўлди. Боиси нафақага чиққанман, қолаверса, сира мукофот кутиб яшаган одам эмасман. Бироқ ҳали ҳам талабгир эканлигим хурсанд қилади ва бу доим янгиликлар марказида бўлишга ундайди. Масалан, бу йил июлда Новосибирскда ўтган Аёллар конгрессида Ўзбекистон номидан иштирок этдим. Делегация аъзоси сифатида туризм ҳақида нутқ сўзладим, тайёрлаб борган видеолавҳаларимни тақдим этдим. Чиқишим турли давлатлардан келган вакилларда қизиқиш ва илиқ таассурот уйғотди. Сўнг буюк давлат арбоби Шароф Рашидовнинг 100 йиллиги муносабати билан Қарши ва Бухорода ўтган тадбирни олиб боришга таклиф этишди. Юртимизнинг келажаги учун ҳисса қўшган шахсларга эътибор қаратаётгани учун Президентимизга ўз миннатдорчилигимни билдираман. Қолаверса, йил давомида Иккинчи жаҳон уруши қатнашчилари, Ўзбекистондаги Рус православ черкови ва кўплаб ташкилотларнинг тадбирларини ўтказаман. “Дийдор” театр студияси талабаларининг рус тилиси билан шуғулланаман. Университет талабалари билан учрашувларга чақиришади. Қисқаси, ҳаётим қизиқарли шахслар, ёшлар билан учрашувлар ичида кечади. Аслида ҳам доим атрофдагиларга фойдали инсон бўлишга интилганман, бусиз менга ҳаёт мазмунсиз.\n— “Меҳржон" хайрия фонди Васийлик кенгашининг ҳам аъзосисиз. Бу йўналишдаги фаолиятингиз нималарни ўз ичига олади?\n— Етим болаларни замонавий ҳаёт билан ҳамоҳанг қилишни асосий мақсад қилиб олганмиз. Ҳар бир болалар уйида мусиқа, рақсдан дарс берилишини йўлга қўйдик, ҳатто фестиваллар ҳам ўтказганмиз. Париждан Пьер Ришар, Консуэло де Авиланд, Мишель Мерсье ва деярли барча россиялик санъаткорлар ташриф буюрган. Ёдимда, Пьер Ришар саҳнага чиқиб, “Дунёнинг ҳеч бир бурчагида бундай эътиборни кўрмаганман”, деганди. 2004 йил Бесланда содир бўлган терактдан сўнг гуманитар ёрдам билан борганмиз. 338 та ўқувчи ҳалок бўлган мактаб ва уларнинг қабрини зиёрат қилганмиз. Бу ҳалокат ҳақида “Кулфатнинг бегонаси бўлмайди” номли кўрсатув ҳам тайёрлагандим. У вақтларда ҳомийимиз бор эди. Ҳомий ҳатто россиялик теннисчи Марат Сафин ва бошқа кўплаб спортчилар билан учрашув ташкил қиларди. Машҳурлар “Меҳрибонлик уй”ларига моддий ёрдам ҳам кўрсатишган. Етим болаларни уч йил кетма-кет Қора денгиз соҳилидаги Анапа курорт шаҳрига ҳам олиб боргандик. Ҳозир Васийлик кенгашимизда уч киши қолганмиз, ҳомий йўқ. Шунга қарамай, таслим бўлмасликка ҳаракат қиляпмиз. Айни дамда “Рояль палас” ресторани байрамона дастурхон ва “Туркистон” саройи бепул ижара билан таъминлаяпти.\n— Тиббиёт институтида таҳсил олгансиз. Бироқ йиллар ўтиб, меҳнатсеварлигингиз ортидан телевидениенинг "юзи"га айландингиз. Бу йўлда қандай қийинчиликларни бошдан кечиришга тўғри келган?\n— Омадли тасодиф сабаб бу соҳага қадам қўйганман. Тиббиёт институтида аъло баҳоларга ўқирдим. Ниятим, педиатр бўлиш эди. Ноябрь ойида бир имтиҳонни топшириб, ҳозирги Тошкент тиббиёт академиясининг йўлагида дугоналарим билан сайр қилаётгандик. Шу вақт иккита телевидение режиссёри ёнимга келиб, телевидениенинг танловида қатнашишга таклиф қилган. Шунда “нима у телевидение?” деб ҳам сўрагандим, билмасдим-да. 1956 йил телевидение Москвада бўларди. Дугоналарим мени танловда қатнашишга кўндиришган. Омад кулиб, танловдан ўтганман. 6 ноябрда телевидение очилган бўлса, 26 декабрдан расман шу даргоҳнинг ходимига айланганман. Эрталаб институтга борар, соат учда бўшаб, ишга югурардим. Уйга эса ярим тунда қайтардим. Боиси кечки дастурни олиб борар ва "Спокойной ночи, дорогие товарищи", дея хайрлашардим. Бир йилдан сўнг раҳбарият ўқишимни ўзгартириш талабини қўйган. Тиббиёт институтини учинчи босқичдан тўхтатиб, ўша вақтдаги Чет тиллари педагогика институтининг инглиз тили факультетида таҳсил олганман. Афсуски, у вақтларда раҳбарият айтганидек, инглиз тилида кўрсатув олиб борилмади. Дикторликни “каска” ва совутсиз, хато қилишга ҳаққи йўқ аскарга ўхшатаман. Боиси доим экстремал вазият бўлади, қачон, қаерда, қандай кўрсатувни олиб боришингни, кимдан интервью олишингни аввалдан билмайсан. Масалан, уч йил Москвадаги Ўзбекистон маданияти ва адабиёти кунларини ўтказганман. Бу концертлар Кремлнинг Конгресс саройида, иттифоқчилар уйининг катта зали ва Звёздный шаҳарчасида ўтган. Бирортасида ҳеч ким менга ёрдам бермаган, ўзим матн ёзиб, тайёрланиб, саҳнага чиқардим, интервьюлар олардим. Жуда ҳам меҳнаткашлигим боис бу қийинчиликлар фақатгина “мактаб” вазифасини ўтаган. Болаликдан ҳамма ишим аъло даражада бўлишига одатланганман. Мактабда уч баҳо олмаслик учун тонгги соат 06:00да уйғониб, дарсларимни такрорлардим (кулади). Шу ёшгача тинимсиз ўз устимда ишлашдан тўхтаган эмасман. Ҳозирги ёшимда ярим куним бўш, лекин ҳамма газеталарни ўқиб, янгиликлар билан танишаман, сиёсий дастурларни қолдирмай кўраман. Гоҳида “фалон фильмдаги фалон артистни биласизми?” деб сўраб қолишади. Ишонасизми, шу ёшимгача фильм, сериал кўрган эмасман, чунки вақтим бўлмаган. Ишимиз тонгдан то ярим тунгача давом этган. Ҳозир ҳам фильм, сериал кўргандан кўра, Алишер Навоий номидаги Давлат академик катта театри, Ўзбекистон Давлат консерваториясидаги Ўзбекистон Миллий симфоник оркестрининг концертига тушаман.\nЎттиз беш ёшимда мени Москвага ишга таклиф қилишган, уй-жой қилиб беришларини айтишган, рад этганман. Боиси ватаним — Ўзбекистон!\nЯқинда нотаниш аёл табриклаб, машинам бор ё йўқлигини сўраб қолди. Метрода юришимни айтсам, ҳайратланди. Ўша вақтларда шу қадар талабгир бўлганимдан ҳатто кўп фарзандли бўлишга рухсат тегмаган. Биттагина ўғлим бор, ҳозир Москвада.\n— У вақтларда доим жонли эфир бўлган. Демакки, дикторларнинг хатога йўл қўйишга ҳаққи бўлмаган. Ҳозирги техниканинг ривожи ёшларни дангаса қилиб қўймадими?\n— Шубҳасиз! Ҳозир кўпчилик ёшлар тайёр матнни “суфлёр”дан ўқиб беради. Очиғи, нима деяётганини тушунмайман. Чунки сўзларни тўғри талаффуз қилмайди, ҳатто нима ўқиётганини тушунмайди. Шахсан ўзим матн ўқиганимда ҳар бирини қалбимдан ҳис қилиб, ақлан фикрлаганман, шунчаки овозга урғу бермаганман. Ҳар бир сўзим учун жавоб берганман. Борди-ю “Ахборот” дастурида ўқишим учун тайёр матн берадиган бўлишса, ўзимни хатога йўл қўймайдиган энг охирги назоратчи, деб билардим. Қўлимга берилган матнни борича ўқиганимда, телевидениенинг анчагина ходими ишдан бўшаши мумкин бўлган вақтлар ҳам бўлган...\n— Матнларни ўзингиз ёзишингизни айтдингиз, кўпчилик бошловчилар қалам тебратишни билмайди, ҳатто...\n— Ҳақсиз, бу – фожиа. Ҳатто тайёр матнни ўзиники қилиб ололмайди.\n— Ҳар томонлама талабга жавоб берадиган диктор қандай бўлиши керак?\n— Саводхон! 11 йилик таълим тизимини қайтарганликлари учун Президентимизга раҳмат. “Дийдор” театр талабалари билан суҳбатлашсам, аниқ фанлар йўналишидаги лицей, коллежни тамомлаган-у, бироқ санъаткор бўлиш истагини билдиради. Сабабини сўрасангиз, “уйимга яқин бўлгани учун ўқиганман-да”, дейди. “Ўқитиладиган фанлар менга керак бўлмайди”, деган фикр билан диплом учунгина йилларни беҳуда ўтказган. Ваҳоланки, бу йўқотилган уч йил ва саводсизлик, дегани. Энг ёмони — битта авлодни йўқотиб қўйиш.\n— Бугунги кунда дикторлар “мактаби” йўқолиб кетган...\n— Мутлақо ҳақсиз! Ўша “мактаб”да шаклланган саноқли дикторларгина ишлаяпти. Вақт ўтиб, бу “мактаб” вакиллари кераксиз бўлиб қолди. Масалан, катта тажрибага эга Дилором Умарова 50 ёшга тўлганида хайрлашишди. Ўрнига ёш қизлар келди, улар ўзига оро бериб, янги кўйлак кийишдан бошқасини билмайди. Аслида дикторлик касби стрессга бой, тиғиз иш кунидан иборат. Шу омил сабаб, ҳатто 54 ёшида тажрибали диктор Абдумўмин Ўтбосаров Янги йил табригини ўқиш вақтида вафот этди. Бугунги кунда профессионаллардан Шуҳрат Қаюмов, Дилдора Рустамова, Сурайё Эрматовагина фаолият юритяпти, холос.\n— Ўзингиз таъкидлаганингиздек, телевидениеда саноқлигина профессионал дикторлар қолган. Ўрнингизга ўриндош шогирд борми?\n— Афсуски йўқ. Тинимсиз маҳорат дарслари ҳақида гапиришади. Бир гал ташкил қилинган маҳорат дарсига бордим, бироқ йиғилган ёшлар мутлақо бефарқ эди. Нигоҳларидан “қачон сўзини тугатар экан?” деган саволнигина ўқирдим...\n— Билишимча, бошловчини эфирга чиқаришдан аввал қатор танловлар ўтказилган. Синов муддати берилган, йиллаб маошсиз ишлашган. Бу синов интилиш ва меҳнатдан тўхтамасликка замин бўлган. Ҳозир ҳам шундай танловлар ўтказиладими?\n— Тўғри таъриф бердингиз. Бироқ ҳозир тўғридан-тўғри танловларсиз ишга қабул қилишади. Кўпчилик ёшларга нега бу соҳани танлагани ҳақида савол берсам, ер чизади. “Тўйларда бошловчилик қилиш учунми?” десам, тасдиқ жавобини оламан.\n— Дикторлик “мактаб”ини очиш истагингиз бўлмаганми?\n— Вақт қаёқда дейсиз, ҳозиргача талабгирман. Бир кун дам олсам-у, ҳеч кимнинг олдида мажбуриятим бўлмаса, дейман.\n— Бот-бот таъкидланганидек, телевидениедаги иш жуда жиддий ва масъулиятли. Хато қилиш, бетоб бўлишга ҳаққингиз йўқ, сизлар учун ёмон об-ҳаво бўлмайди. Қандай уддалагансиз? Ҳозирги ёшлар-чи, эплай оляптими?\n— Бир куни авиация заводи ходимлари ҳақида кўрсатув тайёрлаш вазифаси юклатилган. Концерт залида улар билан жонли эфир берилиши керак эди. Кутилмаганда ҳароратим ўттиз тўққизга кўтарилди, бироқ саҳнага чиққанман. Лекин сира эфир ё саҳнада “шпаргалка”, блокнот билан турган эмасмиз, барини хотирага жойлардик. Тасаввур қиляпсизми, заводнинг ҳар бир ходими ҳақида тўлиқ маълумотни ёддан гапирганман. Бу оғир масъулият ҳиссининг бадали ақлий зўриқиш билан якунланган. Натижада бир неча йиллар даволанганман. Бугунги ёшларда эса ёмон об-ҳаво бор, бетоб бўлишга ҳуқуқ ҳам. Хатоларини эса бешта дубль билан тўғирлашади. Техниканинг ривожи сабаб зўриқишдан холи бўлишган. Бошқа тарафдан масъулият ҳиссининг йўқолишига сабаб бўляпти.\n— Санъаткорлар ҳақидаги миш-мишлар одатий ҳолга айланган. Бу жараён дикторларда қандай?\n— Бир хил (кулади). 1958 йил ўғлимга ҳомиладор бўлганимда, “Безорилар Мельникованинг танасини бўлакларга бўлиб, қопга солиб, анҳорга ташлашибди”, деган миш-миш тарқалган. Трамвайда кетаётсам, бир аёл “қандай кўмишаётганини ўзим кўрдим”, дея шеригига айтиб бериб, ачиниб, шу мавзуни муҳокама қилишяпти. Мени кўриб қолиб, шовқин кўтарилмасин, дея яшириниб олгандим. Мухлислардан келаётган хатларнинг охири кўринмаган. Шунда туғруқ таътилида бўлишимга қарамай, раҳбарият ишга чақирган ва йирик планда эфир олиб борганман.\n— Дикторлар учун энг асосий “дори” ва “стимул”?\n— Юқори даражадаги масъулият ва ўз ишига бўлган муҳаббат! Олишдан кўра, беришни яхши кўраман. Шу боис атрофдагиларга нафим тегса, мендан бахтли одам йўқ. Японларда “етилган гуруч ерга, хоми қуёшга тик боқади”, деган ибратли ибора бор экан. Одам ақлий камолотга эришса соддалашиб, камтар бўлиб боради. Аксинча ҳолатда эса ҳар ерда ўзини кўрсатишга интилаверади. Хулоса ҳар кимнинг ўзида!


⇒ Мевлут ЧАВУШЎҒЛИ\n530 | 09 Авг. 2021 й.\n«МАРКАЗИЙ ВА ЖАНУБИЙ ОСИЁ: МИНТАҚАВИЙ БОҒЛИҚЛИК. ТАҲДИДЛАР ВА ИМКОНИЯТЛАР» МАВЗУСИДАГИ ХАЛҚАРО КОНФЕРЕНЦИЯ\nТуркия ташқи ишлар вазири:\nАвваламбор, мазкур конференциянинг ташкил этилиши ўта муҳим аҳамиятга молик эканини айтишни истар эдим. Анжуман Ўзбекистон Президенти Шавкат Мирзиёв Жаноби Олийларининг ўзига хос қарашларининг ифодаси ҳисобланади. Мен Ўзбекистон Президентининг бугунги конференциядаги нутқини жуда диққат билан тингладим. Унда шу кунга қадар Ўзбекистонда амалга оширилаётган барча ислоҳотларнинг ташаббускори бўлган ҳурматли Президентнинг икки минтақа марказида жойлашган мамлакатнинг ғоялари, муҳим ва янги ташаббуслари, фикр ва мулоҳазалари ўртага ташланди.\nТабиийки, бу минтақада долзарб масалалар оз эмас. Таҳдидларнинг асосийси - бу Афғонистондаги ўта жиддий вазиятдир. Минтақада бошқа яна қатор қийинчилик ва ўзига хос муаммолар мавжуд, бироқ шу билан бирга ҳали фойдаланилмаган имкониятлар ҳам кам эмас. Муаммоларни биргаликда бартараф этишимиз лозим бўлади. Бунинг учун биз ҳамкорликда янги лойиҳаларни амалга оширишимиз зарур. Бу борада яқиндан ҳамкорлик қилишимиз керак. Бу муаммоларнинг ҳал этилишида, албатта, Ўзбекистон алоҳида ўрин тутади.\nТуркия Ўзбекистон томонидан ўртага ташланган муҳим таклифларни, минтақаларимиз келажаги, жумладан, ҳудудда тинчлик ва осойишталикни таъминлаш билан боғлиқ лойиҳаларни амалга оширишда яқиндан ёрдам беришга тайёрдир. Минтақавий ўзаро боғлиқлик, таҳдидлар ва имкониятлар борасидаги ушбу конференция айни муддао ва ўз вақтида ташкил этилган тадбир бўлди.


Фарзанд тарбиялаш ҳақида бебаҳо 21 та фикр ва 1 масал - Farzand.uz\nФарзанд тарбиялаш ҳақида бебаҳо 21 та...\nФарзанд тарбиялаш ҳақида бебаҳо 21 та фикр ва 1 масал\nShukhrat Sattorov 01.04.2016 16:31 2594 01\nРуҳий тадқиқот натижаларига кўра, инсон феъл-атворининг 80 фоизи у 5 ёшгача бўлган даврда шаклланиб улгурар экан. Айни шу даврда ота-онанинг тарбиядаги эътибори, оилавий муҳитнинг соғломлиги фарзанд камолида катта аҳамият касб этади.\nҚуйида эътиборингизга тарбияга оид 20 та фикр-мулоҳазани ҳавола қиламиз.\nДарахтдан мева оламан десанг, уни ниҳоллик давридан парвариш қил.\n― Ўзбек халқ мақоли\nОтанинг қандайлигини ҳеч ким йўқлигида боласига қилган муомаласидан билиш мумкин.\n― Ден Пирс\nОта-онанинг ўз фарзандига "Сен менинг ғурур-ифтихоримсан" дейиши фарзанд тарбиясидаги энг муносиб хатти-ҳаракатдир.\n― Унарин Ромару\nОилада катта ёки кичик нарса бўлмайди. Ҳамма нарса, ҳатто, энг оддий бўлиб кўринган оилавий муносабатлар ҳам болага таъсир кўрсатади. Айнисқа, ростгўйлик, самимийлик, садоқатлилик, ширин сухан бўлиш бола камолотидаги зарур ҳаётий воситалардан биридир.\n― Абу Али ибн Сино\nЯхши ота ёки она бўлиш учун ҳар доим ғазабланиш керак бўлганида вазмин бўлишинг, хафа бўлишинг зарур маҳалда эса табассум қилишинг керак бўлади. Шу боис ҳам, ота-она бўлиш катта маҳорат.\nБолалар ҳеч қачон катталарга қулоқ солишмаган бўлишса ҳам, улар катталарга тақлид қилишда ҳеч қачон хато қилишмаган.\n― Жеймс Болдвин\nМенга айт ва мен унутаман. Менга сабоқ бер ва мен эслаб юраман. Мени қизиқтир ва мен ўрганаман.\n― Бенжамин Франклин\nСиз ўзимники деб ўйлаган болалар аслида сизнинг фарзандингиз эмас – улар ҳаётнинг ўғил-қизлари.\nГарчи, улар сиз орқали дунёга келган бўлишса ҳам, ўзларини умрга тегишли ҳисоблайдилар.\nУлар ёнингизда улғайишса ҳам, кун келиб олисга кетиб қолишлари мумкинлиги айни ҳақиқат.\nСиз фарзандга ўз меҳр-муҳаббатингизни ҳис қилишларига ёрдам беришингиз мумкин. Аммо уларни ўз ўй-хаёлларингиз билан банд қила олмайсиз. Чунки уларнинг ўз дунёлари, хаёл ва режалари бор.\nУларнинг қад-қоматлари сизнинг уйингизда бўлса ҳам, кўнгиллари ҳали бу ерда қўним топмаган бўлади. Боиси уларнинг кўнгиллари келажакка мансуб. Сиз эса ўзингизни келажакда хаёлларингиз орқали ҳам тасаввур қила олмайсиз. Боиси сиз бугуннинг одамларисиз.\nСиз фарзандингизни тушуниш учун унга ўхшашингиз мумкин. Аммо уларни тамоман ўзингиздек бўлишга мажбурламанг. Сабаби ҳаёт олдинга юради ва кечаги қоидалар бугунга муносиб келмайди.\nСиз мисоли фарзандингизни олдинга йўналтирган камонсиз. Ўқнинг имкон қадар узоққа бориши ва мўлжалша тегиши учун камон мустаҳкам бўлиши керак.\n― Халил Жуброн\nФарзанд – Яратганнинг ота-онага энг юксак инъоми. Фарзанд қалби эса – Худонинг ота-она қўлига парваришлаш учун берган энг катта омонати. Болангизга вақт ажратинг, уларни Худога эътиқодли, одамларга ишончи баланд қилиб тарбияланг. Уларнинг ҳаётдаги энг ишончли дўстига айланинг. Кексаликда шулардан бошқа амалларнинг ҳеч бири иш бермайди.\n― Лиза Уингейт\nБолалар ота-оналар тиззасидаги ўқувчилардир.\n― Эмили Баволд\nГарчи, болаларимиз учун бекам-кўст келажакни ҳозир қила олмасак ҳам, болаларимизни келажак учун кам-кўстсиз қилиб тайёрлашимиз мумкин.\n― Франклин Д. Рузвельт\nКим айтганини билмадим-у, инсон қалбида забт этилмаган, ҳис қилинмаган шундай туйғулар бўладики, бу гўзал ҳисларни бизга фақат фарзанд қувончи ҳадя қила олади.\n― Энн Ламотт\nЭртага фарзандларингиз ёдида бўлиш учун, бугун уларнинг ҳаётидан ва кўнглидан жой олинглар.\n― Барбара Жонсон\nОна бўлиш – биологик омил эмас, оналик тўлалигича хулқ-атворга тааллуқли.\n― Роберт Ҳейнлайн\nФарзандни узоққа кетказмасликнинг энг яхши йўли – оилавий муҳитдаги заҳарли ҳавони кўчага ҳайдаб, оилада фаровон, дилкаш ришталар, одамга хуш ёқадиган иқлимни яратишдир.\nКатталар туғма ақл соҳиблари бўлмиш болаларнинг йўлини тўсишни яхши кўрадилар. Катталарнинг талаб ҳамда вазифаларидан чарчаган болалар бора-бора ҳафсаласиз ва умидсиз бўлиб, хушчақчақ кўнгилларини бекитиб оладилар, қалбларида борини ўртоқлашмай қўядилар. Болага бундай муносабатда бўлиш уларнинг ўз ички оламларига бадарға қилиш, демакдир. Натижада уларни у оламдан ортга қайтариш қийин кечади.\n― Ҳаруки Мураками\nОта ўз фарзандига гўзал одобдан кўра яхшироқ нарса бермайди. Фарзандингга одоб бергин, чунки сен фарзандга одоб бериш ва уни таълим-тарбияли қилишга масъулсан. Бу масъуллик эса фарзанднинг кун келиб сенга яхшилик қилишига масъулдир.\nОта-она табиатига хос шундай тушунарсиз ҳолат бор: улар ўз болаларини уларни жонларидай асраб-авайлаган ота-оналаридан кўпроқ яхши кўрадилар. Кун келиб фарзанд билан бўлиб, ота-оналарининг эътиборини унутиб қўядилар.\nОта-она фарзандини ардоқлашга киришар экан, боласига меҳри шу қадар чуқурлашадики, охир-оқибат фарзанд бу меҳрни англаб етишга ожизлик қилиб қолади. Натижада ўртада жарлик пайдо бўлади.\nСен ана шундагина ота-онангни сенга нисбатан муҳаббатини жавобсиз қолдирганинг ва катта хатога йўл қўйганингни англайсан.\n― Урсула Неги\nФарзандингизга кучли ҳис-туйғу маҳалида ўз-ўзини қўлга олишни, туйғусини назорат қилишни, ҳар қандай шароитда адолатли бўлишни ўргатинг. Ана шунда сиз келажакка яхши бир инсонни туҳфа қилиб, жамиятни жиноят таъсиридан қутқариб қолган бўласиз.\nЯхши ота-она фарзандига бахт машаққатли меҳнатнинг меваси эканини ўз саъй-ҳаракати билан кўрсатади ва секин-аста фарзандини ҳам ўз сафига олиб, мурғак қалбни муносиб ҳаёт сари бошлайди.\n― Мег Микер\nКелишмовчиликлар ва аҳилликнинг йўқлиги боис бир деҳқоннинг уйида доимо жанжал ҳукмрон экан.\nБир куни у ўғилларини тўплаб, уларга бир донадан хивич бериб, синдиришни буюрибди. Ўғиллари буни қийналмай бажаришибди. Сўнгра деҳқон ўғилларидан синдирилган хивичларни олиб,бир бутун қилиб боғлабди ва уни синдиришни сўрабди. Аммо ҳеч бир ўғил буни уддалай олмабди.\n–Ўғилларим, дебди деҳқон, — оила ҳам мана шу хивичларга ўхшайди. Агар сиз ҳам ахил бўлиб, жипс яшасангиз ҳеч нима сизни мағлуб қила олмайди. Акс ҳолда парокандалик сиздан устун келиб,барчангизни ҳалок қилади.”\nСиз ҳам фарзандларингизни аҳил қилиб тарбияланг.\nБарчангизга фарзандингиз камоли ва роҳатини кўриш насиб қилсин!\nТеглар: # фарзанд тарбияси


Qalampir.uz - Тоҳир Малик эр-хотинлик ҳуқуқ ва мажбуриятлари ҳақидаги янги китобини тақдим этди\n10:24, 26.05.2017 Жамият\nЁзувчи “Шайтанат” романини қайта таҳрир қилган, айрим ўзгаришлар, қўшимчалар киритган. Ноўрин жойларни қисқартирган.\nКеча, 25 май куни “Ҳилол-нашр” марказий савдо мажмуасида ушбу нашриётда чоп этилган Ўзбекистон халқ ёзувчиси Тоҳир Маликнинг “Шайтанат” романи (2 жилдли қайта нашри) ва “Дока рўмол қачон қурийди?” китоблари тақдимоти бўлиб ўтди.\nТақдимотда ёзувчилар, ижодкорлар, имом-хатиблар, матбуот ва оммавий ахборот воситалари вакиллари ҳамда адабиёт мухлислари иштирок этди.\n“Ҳилол-нашр” нашриётида нашр этилган “Шайтанат” романи 2 жилдли бўлиб, унинг 1-жилдига асарларнинг 1-3-китоблари, 2-жилдига 4-5-китоблари киритилган. Мухлисларнинг фикрлари, таклифлари ва мулоҳазаларини инобатга олиб, ёзувчи романни қайта таҳрир қилган, айрим ўзгаришлар, қўшимчалар киритган. Ноўрин жойларни қисқартирган.\n“Дока рўмол қачон қурийди?” китобида оилавий масалалар, эр-хотинлик ҳуқуқ ва мажбуриятлари ҳақида сўз боради. Унда шу мавзудаги ҳадислар, буюк алломалар фикрлари жамланган. Шунингдек, муаллифнинг мақола ва ҳикоялари киритилган.\nТадбир сўнгида муаллиф китобларини имзолаш маросими бўлиб ўтди.\nТеглар:Тоҳир Малик Шайтанат Китоб адабиёт\nМосквада МДҲ давлатларининг Мудофаа вазирлари учрашади\nҲақиқат бор! Мактабда қоровул ва фаррош бўлиб ишлаётган ота-онанинг қизи Spark ютди\n15:58, 21.12.2018 11 994\nҚизил китобни ким тайёрлаши ва юритиши белгиланди\n18:46, 20.12.2018 2 394\nПрезидент ташаббуси билан Комилжон Алламжонов раҳбарлигида китоб-альбом нашр этилди\n20:04, 20.11.2018 7 134\n20:42, 15.10.2018 1 960\nЛазиз Тангриев Юрген Босс билан учрашди\n20:33, 15.10.2018 1 517


Депутат 25 нафар эҳтиёжмандни иш билан таъминлади. У яна 50 кишини ишга жойлаштиради | O'zLiDeP\nДепутат 25 нафар эҳтиёжмандни иш билан таъминлади. У яна 50 кишини ишга жойлаштиради\nКоронавирус пандемияси сабабли бу синовли кунларда халқни ўйлайдиган депутатлар нафақат хайр-саховат қилмоқда. Шу билан бирга ишсиз қолган аҳолини ўйлаб, қўшимча иш ўринлари яратмоқда. Халқ депутатлари Бухоро шаҳар Кенгаши депутати, “Шоҳруд” АЖ раҳбари Нодир Хамдамов ана шундай инсонлардан бири. У яна бир эзгу ишга қўл урди. Партиянинг “Саховатлимиз, иш ўрни яратамиз” акцияси доирасида ҳозирга қадар 25 нафар иш ўрнини йўқотган фуқароларни иш билан таъминлади. Тўғрироғи, депутат айни синовли кунларда антисептик воситалар ишлаб чиқаришни йўлга қўйди. Ҳозирга қадар ишлаб чиқарилган 280 минг дона (140 тонна) тайёр маҳсулот Афғонистон Ислом республикасига экспорт қилиниш арафасида. Депутат яқин келажакда камида 50 нафар кишини домий иш билан таъминлаш ниятида эканлигини билдирди.\n—Анчадан буён ишсиз эдим.— дейди Жалол Икромий МФЙ ҳудудида, бир нафар фарзанди билан онасининг уйида яшаб келаётган Зухро Тўраев. — Бир неча бор маҳаллага мурожаат қилдим. Кейин Нодир Хамдамовнинг ташаббусини эшитиб, ўзимиз овоз бериб сайлаган депутатга мурожаат қилдим. Мана, ишли бўлдим. Бизга барча шарт-шароитлар яратилган. Кўп ўтмай, ойлик-маошимни ҳам оламан. Бу амалий иши учун депутатдан миннатдорман. Бахтимизга ана шундай халқпарвар инсонлар сафи кўпаяверсин.


Бахтли оила мезони\nЎзбекистонда оилани жамиятнинг асоси деб эътироф этилади. Демак оила шахсий масала эмас, балки ижтимоий аҳамиятга эга эканлиги маълум бўлади. Шундай экан фаровон, бекаму-кўст ва соғлом оилавий муҳитда соғлом авлод вояга етади. Ўзбекистон Республикасининг Биринчи Президенти айтганларидек: “Соғлом оила вужудга келиши учун, энг аввало жамият ва давлат қайғуриши, шунга замин яратиб бериши лозим. Шундагина мустаҳкам оила дунёга келади. Оила соғлом бўлсагина, жамият соғлом, мамлакат қудратли, юрт тинч-осоишта бўлади.”\nДавлат миқёсидаги масала сифатида оилани ҳуқуқий асослари Ўзбекистон Республикаси Олий Мажлисининг 1998 йил 30 апрелдаги қарори билан янги Ўзбекистон Республикасининг Оила кодекси қабул қилинди ва шу йили 1 сентиябрдан эътиборан амалга киритилди. Бугунги кунда юртимизда ёш оилаларга кўрсатилаётган эътибор ва ғамхўрлик ҳақида кўп гапириш мумкин. Соғлом оила барпо қилиш учун уни салохиятини ва барқарорлигини таъминлаш лозим.\nАфсуслар бўлсинки ҳозирги кунда ёш оилалар учун шундай шарт-шароитлар бўлса ҳам турмуши бузилаётган оилалар ҳам йўқ эмас. Оқибатда жамиятда бир қанча моддий ва маънавий муаммолар келиб чиқмоқда, жамиятдаги аҳлоқий ва маънавий мезонни бузилишига олиб келмоқда. Аёллар ва ёш болалар кўпроқ жабр тортмоқдалар. Оиланинг бузилиб кетиш сабабларини ўрганган соҳа мутахасисларининг фикрича: “Ёшларнинг оила куришга тайёр эмасликлари, қонуний ва шаръий никоҳни шартларини билмасликлари, соғликларига эътиборсизликлари, йигитларни оила бошқаришни, оилани моддий жиҳатдан таъминлаш ва фарзандларни маънан ва жисмон соғлом тарбиялашга беэътибор қарашлари, қизлар эса уй бекаси, оналик вазифаларини тушунмасликлари, борига-йўғига сабр-қаноат қилмасликлари ”- деб хулоса келганлар.\nИслом динида оила бузилмаслик учун барча чоралар ишлаб чиқилган. Бу борада Қуръон каримда қуйидаги оят келтирилган:\n“Агар улар (эр-хотин)нинг оралари бузилиб кетишидан қўрқсангизлар, эр оиласидан бир ҳакам, хотин оиласидан бир ҳакам юборинглар. Агар эр-хотин ислоҳни истасалар, Аллоҳ ўрталарини мувофиқлаштиргай. Албатта, Аллоҳ билимдон ва хабардор зотдир.” -дейилади. (Нисо сураси, 5-оят.).\nШунинг учун динимизда оилага ва уни барпо этиш ҳолатларига катта эътибор қаратилади. Динимизда оилани меҳр-муҳаббат асосида, ҳақиқат ва адолат меъёрида қуриб, бахт-саодатга эришишга даъват қилинади. Оилавий муносабатлар ўрнатишда асосий талаблардан бири оила қурган инсон ўзини жуфти-халоли билан иноқлик, меҳрибонликда умр кечириб ва уларнинг чин бахт-саодати; соф иймони, эзгу ишлари, ўзаро меҳр-муҳаббати, тинчлик-хотиржалигида эканини ва шу сабабдан хонаданига баракотлар ёғилишини англашлари лозим.\nИнсониятга никох ва иймондан бошқа жаннатгача давом этадиган ибодат йўқ. Оила шундай бахтки, у хатто жаннатда ҳам давом этади. Ҳар қандай шартнома маълум муддатдан сўнг ўз кучини йўқотади, лекин никоҳ шартномаси абадий билан ажралиб туради.\nМусулмонлар турмуш қуриш, оила тебратиш, рўзғор тутиш ва фарзанд тарбияси каби зарурий ишларни албатта диний ва миллий қадриятларимизга амал қилиш билан биргаликда оила ва никоҳ ҳақидаги давлатимиз чиқарган қонун қоидаларга ҳам қатъий амал қилишлари керак.\nОила мустаҳкамлиги қонуний ва меҳр-муҳаббат асосида курилганлигидир. Лекин ноқонуний шаръий никоҳлар орқали қурилаётган оилалар ҳам учраб турибди. Шаръий никоҳ қанчалик муқаддас бўлса, қонуний никоҳни ҳам маъсулияти шаръий никоҳни муқаддаслигидан қолишмайди. Шаръий никоҳдан ўтиб қонуний никоҳдан ўтмаган баъзи ажрашган аёллар конуний ҳимояланиш учун керакли ташкилотларга ариза билан мурожат қилиш, маҳрни ундириш ва бошқа баъзи талаблар билан чиқмоқчи бўладилар, аммо қонуний никоҳдан ўтмаганликлари сабабли бу даволар билан чиқа олмайдилар. Фақатгина шаръий никоҳни ўзи бу ваколатларни бера олмайди.\nЎзбекистон мусулмонлари идорасининг “Шаръий никоҳдан ўтиш одоблари” ҳақидаги фатвосида: “...Шаръий никоҳ шартларига давлатимизнинг никоҳ ва оила тўғрисида қабул қилинган қарор ва қонунлари ҳам қўшилади. Масалан, келин-куёв шаръий никоҳдан олдин никоҳни қайд қилувчи давлат идоралари рўйҳатидан ўтиб, расмий гувоҳнома олган бўлишлари лозим. Расмий никоҳдан ўтмаган, ФҲДЁ гувоҳномасига эга бўлмаган ёш оилалар ажрашиб , она тирик етим боласи билан кўчада қолишини ҳисобга оладиган бўлсак, шаръий никоҳ шартларига ҳукумат тамонидан бериладиган ФҲДЁ гувоҳномасини суриштирмай никоҳ ўқишлари ёш оилаларни ижтимоий ҳуқуқларини камситиш бўлса, гувоҳномани кўриб, сўнгра никоҳ ўқишлари ҳуқуқий жамият барпо қилаётган бир вақтда ёш оилаларнинг ижтимоий ҳуқуқини муҳофаза қилишдир...” – дейилган.\nЮқорида келтирилган қонун ва фатволар бўлишига қарамай ҳалқимиз орасида шундай ҳолатлар учраб турибдики, турмушидан ажраб, лекин ФХДЁ бўлимидан берилган никоҳ гувоҳномаси қонуний бекор қилинмасдан уйланиб ёки турмушга чиқиб ноқонуний шаръий никоҳни ўзи билан яшамоқдалар. Шу ўринда таъкидлаб ўтиш керакки, ноқонуний шаръий никоҳларни расмий имом-хатибларни ҳалқ орасида тушунтириш ишлари олиб боришларига қарамай кўпайишига сабаб, баъзи шахслар масжидларда расмий фаолият юритмаётган бўлсалар ҳам ўзбошимчалик билан ноқонуний шаръий никоҳларни ўқиб юборишларидир. ФҲДЁ гувоҳномасини суриштирмай никоҳ ўқишлари ёш оилаларни ижтимоий ҳуқуқларини камситиш эканлигини ўзлари ҳам тушунмаяптилар. Ваҳоланки, жойларда баъзилар ноқонуний шаръий никоҳларни ўқиб, эл-юрт ичида юзлари ерга қараб, қонун олдида жавобгар бўлмоқдалар. Бу холат ҳар биримизга ибрат бўлиб, оила-никоҳ муқаддас эканлигини ҳис қилишимизга туртки бўлиши лозим.\nФарзандларини унаштириб, тўй харакатига тушган ота-оналар, никоҳланувчи ёшлар ва ҳар биримиз қонуний ва шаръий никоҳни фарқини ва уларни шартларини билиб олиишимиз, ёш оилалар учун ҳам, оила мустаҳкамлиги учун ҳам фойдадан ҳоли бўлмасди. Албатта ҳаммамиз қонуний ва шаръий никоҳдаги кўрсатмаларга амал қилишимиз зарур. Шунда ёшларимизни бахтли-саодатли, фаровон хаёт кечиришларига ўз хиссамизни қўшган бўлардик.\nПискент тумани бош имом-хатиби в.в.б:\n/ Бахтли оила мезони


By Зубайр Исмоил on 04/06/2020 МАҚОЛАЛАР ҚАБРИСТОНГА ОИД ҲУКМЛАР\n108 – Топиб олинган ёш болани дафн этиш\nИбн Мунзир деди: «Уламолар ижмосига кўра, агар бола мусулмонлар диёрида ўлик ҳолда топилса, уни ювиш ва мусулмонлар қабристонига дафн этиш вожибдир».\nАгар бола кофирлар юртида топилса, «Доимий фатво қўмитаси» айтишича, «Уларнинг ҳукми дунёдаги ҳукм бўлади: ювилмайди, жаноза намози ҳам ўқилмайди. Чунки у кофирларга нисбат берилади. Зеро, Набий саллаллоҳу алайҳи ва саллам мушрикларнинг қатл этилган фарзандлари тўғрисида: “Улар мушриклардандир”, деганлар. Охиратда эса, уларнинг оқибати Аллоҳнинг ихтиёрида бўлади. Расулуллоҳ саллаллоҳу алайҳи ва салламдан мушрикларнинг болалари охиратда қай ўринда бўлиши ҳақида сўралганида: “(Агар яшаганларида) нима қилган бўлишларини Аллоҳ яхши билади”, деганлари бунга далил бўлади».\n«Уламолар айтган сўзларнинг тўғриси шуки, Аллоҳ уларни қиёмат кунида имтиҳон қилади. Итоат қилгани жаннат аҳлидан, бош тортгани дўзах аҳлидан бўлади. Расулуллоҳ саллаллоҳу алайҳи ва салламнинг кофирлар фарзандлари тўғрисида: “(Агар яшаганларида) нима қилган бўлишларини Аллоҳ яхши билади”, деган жавобларининг тафсири шудир».\n109 – Болаларни дафн этиш\n«Мусулмонлар уламолари ижмосига кўра, мусулмон ота-онадан туғилган фарзанд танлаш ва ажратиш ёшига етмаган бўлса, унинг жасадини кўздан пана қилиш, жаноза намозини ўқиш, ўлганида мусулмонлар қабристонига дафн этиш каби ишларда мусулмон ҳукмида бўлади».\n«Доимий фатво қўмитаси» айтади: «Болаларнинг дунёдаги ҳукми ота-оналарига қараб белгиланади. Кимнинг ота-онаси ё улардан бири мусулмон бўлса, унга мусулмонга қилинадиган муомала кўрсатилади. Яъни ювилади, кафанланади, жанозаси ўқилади, мусулмонлар қабристонига дафн этилади, мусулмон қариндошлари ундан мерос олиши масаласи ҳам шунга қараб бўлади. Агар боланинг ота-онаси кофир бўлса, унга кофирга қилинадиган муомала қилинади.\nОта-оналари кофир бўлган болаларнинг охиратдаги ҳукмларига келсак, уларнинг иши барча нарсани яхши билувчи, ҳикматли, адолатли, меҳрибон ва раҳмли Аллоҳга ҳавола этилади.\nРасулуллоҳ саллаллоҳу алайҳи ва салламдан мушрикларнинг фарзандлари ҳақида сўралганда у зот: “(Агар яшаганларида) нима қилган бўлишларини Аллоҳ яхши билади”, деганлар. Аллоҳ субҳонаҳу ва таоло заррача ҳам зулм қилмайди, У меҳрибон ва хабардор зотдир.\nАгар ота-онаси ёки улардан бири мусулмон бўлса, Аллоҳ фазлу марҳамати билан уни жаннатга киритади».\n110 – Ўлган болани кўмиш вожиблиги, уни мўмиёлаш жоиз эмаслиги\nНогирон бола жасадини ўрганиш мақсадида мўмиёлаш ҳукми ҳақида «Доимий фатво қўмитаси»дан сўралганда қуйидагича жавоб берди: «Уни ювиш, кафанлаш, жанозасини ўқиш ва зудлик билан мусулмонлар қабристонига дафн этиш вожибдир. Жасадни мазкур мақсад ёки шу каби бошқа ҳар қандай мақсад учун олиб қолиш жоиз эмас, гарчи валийси бунга рухсат берса ҳам».\n Ибн Мунзир. «Ал-ижмоъ», 149-бет, 643-рақам.\nШунингдек, Ибн ал-Қаттоннинг «Ал-иқноъ фий масоил ал-ижмоъ» (1/189, 1048-рақам) китобига қаралсин.\n Бухорий (3012) ва Муслим (1745) ривояти.\n Бухорий (1384) ва Муслим (2658) ривояти.\n «Фатово ал-лажна ад-доима лил-ифто», 3/501, 7790-фатво, биринчи тўплам, Шайх Ибн Боз раҳимаҳуллоҳ раҳбарлиги остида.\n Аввалги манба, 3/500, 6542-фатво.\n «Ал-иқноъ фий масоил ал-ижмоъ», 1/188-189, 1046-рақам.\n Ҳадис тахрижи 108-масалада ўтди.\n «Фатово ал-лажна ад-доима лил-ифто», 8/404-405, 5529-фатво, биринчи тўплам, Шайх Ибн Боз раҳимаҳуллоҳ раҳбарлиги остида.\n Аввалги манба, 25/98, 2521-фатво.\nAvvalgi maqolaАбу Бакр разияллоҳу анҳу: Ҳийра исломий қўшинлар учун таянч маркази қилиниши\nKeyingi maqola Бароат кечаси


Қиз бола фарзанд эмасми? - Fitrat.uz\nБош саҳифа / Мақолалар / Қиз бола фарзанд эмасми?\nҚиз бола фарзанд эмасми?\nAprel 25, 2017\tҚиз бола фарзанд эмасми?da fikr bildirishni o'chirish 772 Кўришлар\nФарзанд неъмати инсонга бу дунёда бериладиган энг бебаҳо неъматлардан биридир. Чунки, фарзанд неъматини фақат Аллоҳнинг Ўзигина беради. Аллоҳ бермаса, инсоннинг қўлидан ҳеч нарса келмайди. Аммо, мана шундай бебаҳо неъматга шукр қилиш ўрнига куфрона жавоб қайтарётганлар ҳам йўқ эмас. Айниқса, қиз фарзанд хусусида. Биринчи фарзанди қиз туғилса, ёки бир нечта қизлари бор оилалар яна қиз фарзанд кўрса, маҳзун бўлиб, норози бўладиган, ҳатто, қиз туққани учун хотини билан ажрашиб кетаётган “ота”лар ҳам бор.\nФан-техника ривожланган ҳозирги замонда қориндаги ҳомила бир неча ойлик бўлгач, ҳомиланинг қиз ёки ўғил эканини аниқлаш ҳамма учун одат тусига айланиб қолди. Бу нарсанинг ёмон томони йўқ. Аммо, қиз фарзандни хоҳламайдиган “оила”лар эса қориндаги норасида мурғакни олдириб (ўлдириб) ташлашгача боришмоқда. Бу билан бир тирик жонни ўлдирган қотилга айлангани, ҳатто, ўз фазандининг қотилига айланиб қолганлари билан ишлари йўқ. Бундайларга бу дунёда ҳам охиратда ҳам аламли азоб ваъда қилингани билан ишлари йўқ.\nИслом дини келишидан аввал арабларда аҳвол шу даражада даҳшатли эдики, қиз фарзанд туғилишини ор санаб, ўз қизларини тириклай кўмишар эди. Бу ҳолатни эшитган ҳозирги инсонлар ҳайронликдан ёқа ушлаб, ишонгилари келмаяпти. Бироқ, ҳозирги кунимиздаги ўз қизларининг қотиллари бўлан оталарнинг ўшалардан нима фарқлари бор?\nИслом дини бундай хунрезликка чек қўйди. Аёлларнинг шаънини улуғлади. Қиз фарзанд оиланинг баракаси эканлиги, биринчи фарзандини қиз туққан келинларни баракали келинлар эканлигини эълон қилди. Қиз болаларнинг шаъни ҳақида Пайғамбаримиз соллаллоҳу алайҳи ва салламдан бир қанча ҳадислар ривоят қилинди.\nАбу Саид ал-Хурий розияллоҳу анҳудан ривоят қилинади, Пайғамбаримиз соллаллоҳу алайҳи ва саллам: “Кимнинг учта қизи бўлса, уларни (чиройли) тарбия қилса, уларга меҳрибон бўлса ва уларни ўз кафиллигига олса, унга албатта, Жаннат вожиб бўлибди”, дедилар. Шунда бир киши: “Ё Расулуллоҳ, агар қизи иккита бўлсачи?”, деб сўради. Расулуллоҳ соллаллоҳу алайҳи ва саллам: “Иккита бўлса ҳам”, дедилар. Ўтирганлар, яна кимдир “Агар битта қиз бўлсачи?”, деб сўраганда, “Битта бўлса ҳам”, деб жавоб берган бўлар эдилар, деб ўйлаб қолдилар.\nУшбу ҳадиси шарифдан қиз фарзанднинг қанчалик буюк неъмат экани ва улар жаннатнинг калити эканлиги очиқ ойдин кўриниб турибди. Бу неъматга шукр қилиш ўрнига куфрона жавоб бераётганлар, қанчалар катта гуноҳга қўл ураётганларини бир ўйлаб кўрсинлар. Қиз фарзандини олдириш (ўлдириш) эвазига Аллоҳ уларга ўғил фарзанд беришига ким кафолат беради. Шу қилган гуноҳи туфайли Аллоҳ уларни, яъни, ўз фарзандини олдирган (ўлдирган) онани туғмас қилиб қўймаслигига ёки ўз фарзандини олдиришга (ўлдиришга) буюрган отани бир умрга бепушт қилиб қўймаслигига ким кафолат беради?!\nҚолаверса, она қорнидаги ҳомилани ўғил ёки қиз эканини аниқлаб бераётган ускуналар ожиз инсоний ақл билан ишлаб чиқилган жиҳозлардир. Қиз деб ўйлаб, олдириб (ўлдириб) ташланган бола балки ўғилдир. Ўша ускуна қиз деб кўрсатган болани ўғил қилиб беришнинг Аллоҳ таолога нима қийин жойи бор?! Ахир, бутун махлуқоту мавжудотни йўқликдан бор қилиб яратган Зот Аллоҳ-ку!\nШундай экан, борига шукур қилинг. Берганига қаноат қилинг. Ўз фарзандингизни ўз қўлингиз билан ўлдирманг. Атрофга қаранг, дунёда тирноққа зор бўлган оилалар қанча.\nҲурматли эркаклар, қиз туғмагани учун аёлингизни айбламанг. Фарзандининг қиз ёки ўғил бўлишида унинг нима алоқаси бор. Унинг нима айби бор?! Аввало, ўзингизни ислоҳ қилинг. Аллоҳга чин ихлос билан дуо қилиб сўранг, албатта, беради.\nОҳангарон тумани “Эртош” жоме масжиди имом-хатиби Мирзалиев Ҳакимбек\nАввалги Аллоҳ ғазаб қилмасин!!!\nКейинги Оналарнинг дуолари олтиндир


Пресс-релизда айтилишича, қориялар аввал саралаш босқичларида, сўнг саралаш бахсида ғолиб бўлганлар финалда иштирок этишади.\nДубайдаги Қуръон қориялари Халқаро танлови 19 ноябргача давом этади. Мусобақадан ташқари қорияларни катта маданий дастурларда ҳам иштирок этишади. Хусусан қориялар Бирлашган Араб Амирлигининг диққатга сазовор жойларига саёҳат қилишади.\n« Мосулда икки мингга яқин ИШИД жангарилари йўқ қилинди\tМаккада қора тошни ўпиш учун “аёллар соати” жорий қилиниши мумкин »


Путин намойиш қилган янги ракета АҚШнинг ғашига тегди | Najot.info\nПутин намойиш қилган янги ракета АҚШнинг ғашига тегди\n02.03.2018 Нажот 0 коментариев “Сармат” ракета,АҚШ,Россия\nАҚШ давлат департаменти Россиянинг АҚШга зарба бериши моделлаштирилган анимацион ролик намойиш қилинишини масъулиятсизлик деб атади. Бу ҳақда “Интерфакс” ахборот агентлиги хабар бермоқда.\nРолик Россия президенти Владимир Путиннинг федерал йиғинга мурожаати вақтида намойиш қилинган.\nДавлат департаментининг расмий вакили Хизер Нойертнинг айтишича, бошқармада Путиннинг чиқиши қизиқиш билан кузатилган. “Мен тушунтириб қўймоқчиман ва биз бу ҳақда аввал ҳам гапирганмиз, биз дунё етакчилари айтаётган ҳар бир сўз ёки фикрга жавоб бермоқчимасмиз. Бироқ АҚШга ядровий ҳужумнинг анимациясини кўриш ёқимсиз бўлди, бу бизга ёқмайдиган иш бўлди. Биз буни халқаро ўйинчининг масъулиятли хатти-ҳаракати, деб ҳисоблай олмаймиз”, деб қўшимча қилган Нойерт.\nПутиннинг нутқи вақтида “Сармат” ракета мажмуаси синовининг илк лавҳалари кўрсатилган. Интернет фойдаланувчилари ушбу қуролнинг имкониятларини намойиш қилувчи роликда Флорида ракеталар нишонига айланганига эътибор қаратишган.\nКейинроқ ушбу видео 2012 йилдаёқ YouTube’даги турк каналида жойлаштирилган бўлгани аниқланган. Яъни янги қурол имкониятлари тақдимотида 6 йил аввалги роликдан фойдаланилган.\n“Сармат” оғир қитъалараро баллистик ракетага эга ракета мажмуаси бўлиб, собиқ иттифоқ даврида яратилган Р-36М2 “Воевода” мажмуаси ўрнини эгаллайди.\n← АҚШ Сурияга махсус топшириқли 600 ҳарбий киритган\nАҚШ: Сурияда вақтинчалик сулҳ муваффақиятсизликка юз тутди →\nАҚШ Сурияга махсус топшириқли 600 ҳарбий киритган АҚШ халқаро коалициянинг...


Ўзбекистон Республикаси Марказий сайлов комиссияси 2021 йил 24 октябрь куни бўлиб ўтган Президент сайловида овоз беришнинг жорий якунларини эълон қилди.\nТошкент вақти билан соат 20:00 да Ўзбекистон Республикаси Президенти сайловини ўтказувчи сайлов участкаларида овоз бериш якунланди.\nДастлабки маълумотларга кўра, сайловда қарийб 16 миллион 37 минг сайловчи иштирок этди. Бу жами сайловчиларнинг 80,8 фоизини ташкил этади.\nМарказий сайлов комиссияси раиси З.Низомхўжаев халқаро кузатувчилар, мамлакатимиз ва хорижий оммавий ахборот воситалари вакиллари учун ўтказилган брифингда шу ҳақда маълум қилди.\nЎзбекистон Республикаси Сайлов кодексининг 96-моддасига мувофиқ, сайловда сайловчиларнинг камида 33 фоизи иштирок этган бўлса, ҳақиқий деб ҳисобланиши белгиланган. Демак, Сайлов кодексига асосан Ўзбекистон Республикаси Президенти сайлови бўлиб ўтган ва ҳақиқий деб ҳисобланиши таъкидланди.\nБу – тараққиётнинг янги, демократик босқичига қадам қўйган Ўзбекистон халқининг сиёсий-ҳуқуқий онги, маданияти ва сиёсий фаоллиги тобора юксалиб бораётганининг тасдиғи, халқимизга хос аҳиллик ва ҳамжиҳатликнинг яна бир ифодасидир.\nШунингдек, кўп миллатли Ўзбекистон халқи давлатимиз томонидан олиб борилаётган ички ва ташқи сиёсатни, амалга оширилаётган туб демократик ислоҳотларни қўллаб-қувватлаётганининг амалдаги ёрқин намойишидир.\nОвозларни санаб чиқишда сайлов участкаларида сиёсий партиялар кузатувчилари, халқаро кузатувчилар ва оммавий ахборот воситалари вакиллари иштирок этди.\n25 октябрь куни бўлиб ўтадиган брифингда Ўзбекистон Республикаси Президенти сайловининг дастлабки натижалари эълон қилинади. Шу куни халқаро кузатувчилар миссиялари ҳам матбуот анжуманлари ўтказади.


Хитой Ойга 4 кишини етказа оладиган фазо кемасини ишлаб чиқармоқда\n10:35 / 08.03.2017\nХитой ҳозирда янги авлод фазо кемасини ишлаб чиқармоқда. У Ойга 4 кишини етказа олади, дея баёнот берган Хитой фазо кемалари дастури бош конструктори Чжан Байнань.\nУнинг сўзларига кўра, "Хитой кўп марта фойдаланиш мумкин бўлган фазо кемасини ишлаб чиқариш устида иш олиб бормоқда".\n"Хориждаги янги авлод кўп марталик фазо кемалари Ер яқинидаги орбитага кўпи билан 6 нафар фазогирни олиб чиқа олади. Ойга қўниш учун бу рақам 3-4 кишини ташкил этади. Бизнинг режаларга кўра, шу даражага етиш ёки ундан ўтиш керак", — деган Чжан Байнань "Кэцзи жибао" газетасига берган интервьюсида.\nХитойнинг Ойга қўниш дастури уч босқичдан иборатдир. Бунда Ернинг ягона табиий йўлдоши атрофини айланиш ("Чанъэ-1" ва "Чанъэ-2"), Ойга қўниш ("Чанъэ-3" ва "Чанъэ-4") ҳамда Ойдан Ерга қайтиш ("Чанъэ-5" ва "Чанъэ-6")дан иборат.\nБундан аввалроқ, ушбу дастур раҳбари ўринбосари Чжан Юйлинь Хитой 2036 йилгача Ойга ўз фазогирларини юборишни режалаштираётгани ҳақида сўз юритган эди.


Помпео АҚШдаги сайловларни “томоша” деб атаган Эрон олий етакчисини танқид қилди\nАҚШ давлат котиби Майк Помпео твиттерда Эрон олий етакчиси оятуллоҳ Али Ҳаменеий билан тортишувга киришди. Бундан аввалроқ Ҳаменеий АҚШдаги президент сайловларини “томоша” деб атаганди.\nЭрон олий етакчиси бу ҳақда твиттерда ёзган.\n“АҚШдаги вазият ва у ерда сайловлар ҳақидаги айтилаётган гаплар – бу томоша! Бу АҚШдаги либерал демократиянинг хунук қиёфасидир”, деб ёзган Ҳаменеий.\nУ, шунингдек, АҚШдаги сайловлар ўз натижаларидан қатъи назар, АҚШ тузумининг сиёсий, фуқаролик ва маънавий таназзулини фош қилишини айтган.\nАввалроқ Ҳаменеий Теҳронга АҚШдаги президент сайловларида ким ғалаба қозонишининг фарқи йўқлигини айтган.\nПомпео Ҳаменеийнинг юқоридаги сўзларига уни танқид қилиш билан жавоб қилган. Унинг айтишича, Америка энг буюк миллат бўлиб қолади. У Эрондаги сайловларни “бемаънилик” деб атаган ва “уларга юзлаб номзодлар қўйилмаслигини” таъкидлаб ўтган.\n“Сиз шахсан ўз халқингиздан миллионлаб доллар ўғирлагансиз. Сизнинг сайловлар – бемаънилик, уларга юзлаб кишилар ҳаттоки ўз номзодини илгари суришга қўйилмайди. Бугун халқингиз оч қолмоқда, чунки сиз клептократиянгизни ҳимоя қилиш учун ўз қўл остингиздагиларнинг урушига миллиардлаб пуллар сарфлагансиз”, деб ёзган Помпео Ҳаменеий номига.\n7 ноябрда АҚШ оммавий ахборот воситалари Жо Байденни АҚШдаги президент сайловлари ғолиби деб эълон қилган. Бироқ амалдаги президент Дональд Трамп ўз мағлубиятини тан олмоқчи эмас. Трамп Байден ўзини мамлакатнинг янги етакчиси деб аташда шошқалоқлик қилганини ва сайловлар натижалари бўйича судда баҳслашишини айтган.


Нималар бўляпти? “Малика”да яна уч киши пичоқланди - 13 Июля 2018 - www.SheJoT.CoM\nГлавная » 2018 » Июль » 13 » Нималар бўляпти? “Малика”да яна уч киши пичоқланди\nКеча, 12 июль куни Тошкент шаҳрининг Шайхонтоҳур туманида жойлашган "Малика” савдо мажмуасида навбатдаги пичоқбозлик ҳодисаси содир бўлган. Бу ҳақда ИИВ Матбуот хизмати маълум қилди.\nМаълум қилинишича, Олмазор туманида яшовчи муқаддам судланган Саиднўъмон Акбаров "Малика” савдо мажмуасининг автотураргоҳида ўзаро жанжал оқибатида Олмазор туманида яшовчилар Х.С., А.А. ва Ж.М.ларга пичоқ билан жароҳат етказиб, воқеа жойидан яширинган.\nНатижада олган жароҳатлари сабаб Х.С., А.А., Ж.М.лар шифохонага ётқизилган. С.Акбаровни эса ушлаш чоралари кўрилган.\nЖароҳат олганларнинг айни вақтдаги аҳволи ҳақида ИИВ ҳозирча ҳеч қандай маълумот бермаган.\n"Ҳурматли фуқаролар, орангизда кимда ким Саиднўъмон Акбаровни кўрган, у ҳақида бирон бир маълумотга эга бўлса, ички ишлар органларининг ҳудудий бўлимлари ёки "102” телефон рақамига қўнғироқ қилиб, хабар беришингизни сўраймиз”, дейилади ИИВ хабарида.\nЭслатиб ўтамиз, аввалроқ "Малика” савдо мажмуасида 8 июль куни ҳам пичоқбозлик ҳолати содир этилганди.\nКатегория: JINOYAT VA JAZO / ЖИНОЯТ ВА ЖАЗО | Просмотров: 105 | Добавил: iphone | Теги: #Yangiliklar, #xabarlar, #ahborot, #habarlar, #newsuz, #uznews, #news, #Yangilik, #новости | Рейтинг: 0.0/0


Ўзбекистон аҳолисининг неча фоизи Президентни сайлаш ҳуқуқига эга? » Ўзбекистон янгиликлари – Zamin.uz\nЎзбекистон Давлат статистика қўмитаси 2016 йилнинг 1 октябрида республикамиз нуфуси 31 млн. 977,1 минг кишига етганини хабар қилган эди. Хўш, ана шу қарийб 32 млн. кишининг қанчаси 4 декабрь куни бўлиб ўтадиган Ўзбекистон Президенти сайловида овоз бериш ҳуқуқига эга? “Tafsilot.uz” мазкур савол билан Марказий сайлов комиссияси (МСК)га мурожаат қилди.\nМСК матбуот хизматининг маълум қилишича, 21 миллион 450 мингдан зиёд ўзбекистонлик давлат раҳбарини сайлаш ҳуқуқига эга. Бу кўрсаткич аҳолининг 67,4 фоизини ташкил этади. Сайловда иштирок этувчи аҳолининг 49,5 фоизи эркаклар, 50,5 фоизи эса аёллардан иборат. Қонунчиликка кўра, сайлов кунигача ва сайлов куни 18 ёшга тўлган ва участка ҳудуди доирасида вақтинча ёки доимий истиқомат қилувчи фуқаролар овоз бериш ҳуқуқидан фойдаланади.\nТеглар: қилди 2016 ёшга иштирок ўтадиган қилишича\n10:03 / 04-09-2016


Мақолалар сана бўйича сараланган: Октябр 2016\nБир урушнинг оғир оғриқлари\nСуриядаги “Араб баҳори”нинг қиймати шу бўлдики, у беш йилда аҳолининг чорак қисмидан ажради, 255 миллиард доллар зарар кўрди ва мамлакат беш минг йиллик тарихидан мосуво бўлди.\nЮНЕСКО Масжидул Ақсони Ибодат тоғи деб аташни рад қилувчи янги қарор қабул қилди\n26 октябрь чоршанба куни Бирлашган Миллатлар Ташкилотининг Таълим, фан ва маданият бўйича қўмитаси ЮНЕСКО «Қуддусдаги эски шаҳар ва унинг девори» лойиҳасини қабул қилиб, Ибодат тоғи деган атамани инкор қилди.\nМаълумот қуйидаги бўлимда жойлашган: Ҳуқуқ\nХалқаро математиклар уюшмасига муслима раҳбар бўлди\nМатематика фанини жаҳон миқёсида ривожлантириш билан шуғулланувчи Халқаро математика уюшмасига Саудия Арабистонида туғилиб ўсган Самира Азиз раҳбар қилиб тайинланди. Самира хонимдан ташқари уюшма раҳбариятига АҚШ, Ҳиндистон ва Бангладеш вакиллари ҳам тайинланган.\nЎш шаҳрида Қирғизстон ва Ўзбекистон диний уламолари иштирокида илмий учрашув бўлиб ўтди\n26- Октабр Чоршанба куни Ўш шаҳрида жойлашган Сулаймон тоғ жомеъ масжидида Ўзбекистон Республикасидан келган диний уламолар ва Ўш вилоятидан 100га яқин масжид имомларининг иштирокида йиғилиши бўлиб ўтди.\nЙиғилишга Қирғизистон мусулмонлари диний идорасининг раиси муфтий Мақсадбек ҳожи Тўқтўмушев, Ўш вилоят губернаторининг диний маслаҳатчиси Тўқтасин ҳожи Жапаров, Дин ишлари бўйча давлат комиссиясининг жанубий минтақадаги бўлимининг бошчиси Исақбай Мурзабеков, Республика жанубидаги вилоят бош имом ҳатиблари ва Ўзбекистон Республикаси Вазирлар маҳкамаси ҳузуридаги Дин ишлари бўйича қўмитанинг бўлим мудири Юлдашев Муҳаммадбобур Абдураҳмонович бошчилигидаги Наманган, Фарғона, Андижон вилоятларининг бош имом ҳатиблари ишторок этдилар.\nЙиғилишда диний соҳадаги давлат сиёсати, давлатлар ва милатлар аро дўстлик, “Диний экстрамизимга ва терроризмга қарши бирга курашиш” мавзусида фикр алмашилдилар. Дастлаб муфтий Мақсадбек ҳожи Тўқтўмушев сўз бошлаб, икки давлатнинг фуқароларининг ўзаро муносабатларининг жонланиши хайрли иш бўлганини айтиб, давлат раҳбарларига миннатдорчилик билдирди. Бундан ташқари Диний экстрамизимга ва террорга қарши туришда икки давлатнинг диний идоралари биргаликда конференция, семинарларни кўпроқ ташкил қилишни таклиф қилди.\nЎзбекистон Республикаси Вазирлар маҳкамаси ҳузуридаги Дин ишлари бўйича қўмитасининг бўлим мудири Юлдашев Муҳаммадбобур Абдураҳмонович икки давлат дин соҳасида бир-биридан ўрганадиган нарсалар кўп эканини таъкидлади. Йиғилишдан сўнг меҳмонлар Сулаймон тоғ масжиди ва музей мажмуаси билан танишдилар. Кунинг иккинчи яримида меҳмонлар Ўзган туманига жўнаб кетишди.\nМаълумот қуйидаги бўлимда жойлашган: Уламолар\nКаъба ҳақида 7 ноёб маълумот\n1) Тарихчиларнинг маълумотларига қараганда, Каъба ўз тарихи давомида 12 маротаба қайта қурилган. Охирги таъмирлаш ишлари 1996 йилда ўтказилиб, ҳожилар назаридан бутунлай беркитилган.\n2) Кисва, яъни каъбапўшнинг ранги йиллар давомида бир неча маротаба ўзгарган. Пайғабаримиз соллаллоҳу алайҳи васаллам Каъбани оқ яманий матога ўраганлар. Кейинчалик турли даврларда халифалар яшил, қизил ва оқ матолардан фойдаланганлар. Каъба аббосийлар халифалиги давридан бошлаб қора рангли кисва билан ўрала бошлаган.\n3) Ҳазрати Иброҳим алайҳиссаломнинг даврида Каъба тўғри тўртбурчак шаклида бўлган. Ҳозирги шакли Исломгача қурайшликлар томонидан қайта қурилган. Каъбанинг олд кисмида жойлашган ярим доира шаклидаги девор билан ўралган ҳудуд «ҳатим» деб номланиб, у Каъбанинг илк пойдевори ҳисобланади. Бу қисм қайта қурилиш натижасида бўшаб қолган жой ҳисобланади.\n4) Машҳур Ҳажарул асвад – «қора тош» бир неча парчаларга бўлинган. Унинг саккизта бўлаги махсус қолипга тўпланган. Бу қолип илк бор Абдуллоҳ ибн Зубайр розияллоҳу анҳу томонидан ўрнатилган.\n5) Бану Шайба қавми 15 асрдан буён Каъбанинг калитини сақлаш хизматини адо этиб келмокда. Бу ваколат Исломдан аввал ҳам шу қавм аъзоларида бўлган.\n6) Маълум вақтгача Каъба барча хоҳловчилар учун очик бўлган. Каъбанинг ичига кириш нафақат Қурайш зодагонларига, балки оддий ҳожиларга хам мумкин бўлган. Йилдан-йилга зиёратчи ҳожиларни сони кўпайиб, натижада қадимий ибодатхонанинг бузилиш хавфи пайдо бўлганлиги сабабли Каъбани ёпиб қўйишга мажбур бўлинган.\n7) ХХ асрнинг бошларида Маккада қаттиқ сел келган. Махсус зовур иншоотлари бўлмагани сабабли зиёратчилар сузиб тавоф қилишган.\nХаробага айланган гултож\nҲалаб (ғарб манбаларида итальянча Алеппо номи қўллана бошлаган) ҳозирги Суриянинг Дамашқдан кейинги иккинчи йирик ва муҳим шаҳридир. Шаҳар милоддан олдинги 2500 йилларда пайдо бўлган ва ҳозир у 4500 ёшда, деб тахмин қилинади. Ҳалаб номи тарихий манбаларда ҳатто Дамашқдан ҳам олдин тилга олинади.\nМаълумот қуйидаги бўлимда жойлашган: Араб дунёси\nМусулмон футболчи ҳаж қилмоқчи\nШкодран Мустафи – асли Албаниядан бўлган немис футболчиси, Англия пойтахтидаги “Арсенал” футбол клубининг ва Германия терма жамоасининг машҳур мусулмон ўйинчисидир. Шкодран Мустафи ўйингоҳдаги спорт ютуқларидан ташқари имонининг собитлиги билан ҳам танилган:\nҚаззофийни мана шу “айб”лари учун ўлдиришди\nМУАММАР ҚАЗЗОФИЙНИНГ РАҲБАРЛИГИ ДАВРИДА ЛИВИЯДА:\n1. Бензин сувдан арзон бўлган, бир литри 0,14 $ эди.\n2. Янги оила қурган ёшларга квартира сотиб олиш учун 64 000 $ ҳадя берилган.\n3. Таълим ва тиббиёт тўлалигича текин бўлган.\nРохиня мусулмонларига ёрдам керак\nМяньма ҳарбийлари мамлакатнинг Ракхайн штатини қамал қилиб, озиқ-овқат ёрдами ва дори-дармон киришини тўсиб қўйишди\nЯқинда бўлиб ўтган тўқнашувлардан сўнг Ракхайн штати Мяньма ҳарбийлари томонидан қамалга олингач, Рохинянинг ўнг минглаб мусулмонлари ҳар қандай инсонпарварлик ёрдамисиз қолишди. БМТ инсонпарварлик идораларининг таъкидлашича, нотинч штат шимолидаги озчиликни ташкил қилувчи мусулмонларга озиқ-овқат, дори-дармон кирита олишмаяпти.\nМаълумот қуйидаги бўлимда жойлашган: Долзарб мавзу\nИспаниялик мусулмон 9000 чақирим пиёда йўл босиб, умрага борди\nАЛ-ҚУВАЙТ, 20 октябрь. ИНТЕРФАКСнинг ал-Қувайтдан хабар беришича, испаниялик бир мусулмон Маккага умра қилиш учун пиёда йўлга чиққан эди. Қувайтнинг "Al Rai" газетаси хабарига кўра, у саёҳатини Париждан бошлаб, беш ярим ой мобайнида 9000 километр йўл босган ва манзилига эсон-омон етиб борган.


Туркияга кетаётган ўзбекистонликлар учун муҳим тавсиялар берилди | Qalampir.uz\nТуркияга кетаётган ўзбекистонликлар учун муҳим тавсиялар берилди\nЖамият\t17 Октябрь 11:14 6479\nТуркияда бўлиб турган ёки у ерга кетаётган Ўзбекистон фуқароларига коронавирусга чалиниш эҳтимолини инобатга олиб, тиббий суғурта полисини сотиб олиш тавсия этилди. бу ҳақда Ўзбекистоннинг Истанбул шаҳридаги Бош консулхонаси огоҳлантириш билан чиқди.\nҚайд этилишича, жорий йилнинг сентябрь ойида “Тошкент-Истанбул-Тошкент” йўналиши бўйича мунтазам рейслар тиклангандан сўнг, фуқароларнинг турли хил мақсадларда (бизнес, даволаниш, ўқиш, туризм ва ҳ.к.) Туркияга келиши сезиларли даражада ошган.\nЎзбекистонга қайтаётганда эса 72 соатдан кўп бўлмаган муддатда топширилган ПЗР-тест таҳлили талаб этилади ва баъзи фуқароларда ушбу тестларнинг натижаси ижобий чиқаётгани аниқланмоқда.\nТуркиядаги тегишли вазирлик ва ташкилотларнинг баёнотига мувофиқ “COVID-19” суғуртасига эга чет эл фуқаролари касалланиб қолганда давлат ташкилотларида бепул даволанишлари мумкин. Шунингдек, касалликни енгил ўтказаётган туристларнинг 10-14 кунлик карантин муддатини меҳмонхона махсус хонасида ўтказишлари ва бунинг учун кетган харажатлар ҳам суғурта ҳисобидан қопланиши белгиланган.\nШу билан бирга, коронавирус ташувчилари билан бевосита мулоқотда бўлган фуқароларимизнинг ҳам меҳмонхоналарда мажбурий карантинда қолишлари мажбурий бўлган ҳолатлар кузатилмоқда. Аммо бу вазиятда фуқаро бевосита “COVID -19” билан касалланмагани сабабли суғурта полислари меҳмонхонада қолиш харажатларини қоплашни назарда тутмаган.\nШу муносабат билан Туркияга турли мақсадларда келишни режалаштираётган фуқароларга қуйидагилар тавсия қилинди:\n• “COVID -19” билан эҳтимолий касалланиш хавфини инобатга олиб, тиббий суғурта полисини сотиб олиш;\n• суғурта шартномасига “ПЗР тестининг натижаси салбий бўлишига қарамай, суғурталанувчи “COVID -19” ташувчиси билан мулоқотда бўлганлик сабабли мажбурий карантинда қолишига тўғри келса, тегишли харажатларни қоплаш” тўғрисидаги бандни киритиш;\n• суғурта агентлигидан коронавирус инфекциясини юқтириш ҳолатида амалга ошириладиган зарур ҳаракатлар алгоритмини билиб олиш.\nБундан ташқари, “COVID -19” билан касалланишнинг олдини олиш мақсадида, шунингдек, ҳуқуқни муҳофаза қилиш идоралари томонидан карантин чоралари кучайтирилгани муносабати билан вирусга қарши гигиена қоидалари ва ижтимоий масофага қатъий амал қилиш сўралган.\n27 Ноябрь 12:23 43320\n26 Ноябрь 09:38 35660\n27 Ноябрь 11:00 24681\n26 Ноябрь 20:46 24105\n28 Ноябрь 16:49 22178


Владимир ФОМИЧЕВ: «ШАДРИН АСОСИЙ ТАРКИБГА ТАЙЁР ЭМАС»\n«Машъал» - «Нефтчи» баҳси якунига етганидан сўнг муборакликлар устози Владимир Фомичевдан интервью олдик.\n- Владимир Александрович, ўйин ҳақида қандай фикрдасиз?\n- Яширмайман, ўйиндан олдин шогирдларимда бироз ҳаяжон бўлди. Чунки «Нефтчи» клубининг ўзбек футболида ўзига яраша ўрни борлигини ҳамма яхши билади. Гарчи жамоанинг бу мавсумда ишлари унчалик юришмаётган бўлса-да, барибир «Нефтчи» доим ғалаба қозониш учун курашиб келган. Биз бу ўйинга икки ҳафта мобайнида жиддий тайёргарлик кўрдик ва ўйлайманки, Янгиерда ўтказилган йиғин «Нефтчи»га қарши баҳсда ўз самарасини берди. Эҳтимол кимдир ўйлаши умкин, ҳакам «Нефтчи»дан икки ўйинчини четлатиб майдон эгаларига қарашиб юборди дея, йўқ аслида ундай эмас, биз ўйиннинг бошидан охиригача кураш олиб бордик. Меҳмонларнинг қўпол хатоларга йўл қўйишга мажбурлай олдик. Биз биринчи четлатишга қадар икки бор голли вазиятни юзага келтирдик, лекин ундан фойдалана олмадик. Аммо «Нефтчи» бир киши кам бўлиб қолганидан сўнг ташаббусни ўз томонимизга оғдириб олдик.\n- «Нефтчи»нинг бу мавсумда сафарда ҳали ғалаба қозонмагани бугун жамоангизга ёрдам берди деса бўладими?\n- Йўқ, мен ундай деб ўйламайман. Негаки бошида айтиб ўтганимдек, «Нефтчи» ўзбек футболининг брэнди ҳисобланади ва бу жамоага қарши ўйнаш доим оғир кечган. Фақат шуни айтишим мумкин, ҳозирча Ўзбекистондаги фаолиятим мобайнида Саркисян жамоаси билан ўз майдонимизда уч марта кураш олиб бордим ва барчасида ғалаба қозондим.\n- «Машъал» бу йилги чемпионатда биринчи бор учта гол урди. Демак, жамоа ўсишда давом этяпти, шундайми?\n- Учта гол урганимиздан хурсандман. Ўйинимизда ўсиш борлиги кўриниб турибди. Лекин футболда барибир натижа ёдда қолади, ўйин эса вақти келиб унутилади.\n- Аббос Шодмоновга кўрсатилган қизил карточка хусусида нима дейсиз?\n- Ўша вазиятда нима бўлганини яхши кўролмай қолдим. Билишимча, аввалига рақиб футболчиси Шодмоновнинг ғашига теккан, кейин эса Аббос бунга чидаб туролмасдан унга жавоб қайтарган. Буни эса ҳакам кўриб қолди ва уни четлатишга қарор қилди.\n- Мубораклик мухлислар Александр Шадринни жуда ёқтиришади. Бу футболчи ҳақида қандай фикрдасиз?\n- Шадрин мухлисларнинг ёқимтойи эканлигидан хабарим бор. Лекин мен – мураббийман, натижа учун жавоб бераман. Шундай экан, майдонга кимни туширишни ўзим ҳал қиламан. Шадринга келсак, у ҳозирча бошланғич таркибда тўп суришга тайёр эмас. Чунки легионер ҳужумчимиз Риндюк билан таққослаганда, Сашанинг савияси унчалик баланд эмас. Тўғри, Шадрин ҳаракатчан, бироқ ўйин услубимизга мос келмаяпти.\n- Сербиялик ярим ҳимоячи Владислав Вирич бир ўйинда майдонга тушса, кейингисида дам оляпти. Бу нима билан боғлиқ?\n- У ўтган турда «Хоразм»га қарши яхши ҳаракат қилганди. Кейин эса жароҳатим бор деб машғулотларда ишламай қўйди. Ҳайронман, Вирич бир қарасанг яхши ўйнайди, бир қарасанг жароҳатим бор деб оёғини ушлаб юради. Менимча, қолган учрашувларда у майдонга тушмайди.\n- Хорижлик мураббий сифатида миллий ва ёшлар термамиз хусусида нима дея оласиз?\n- Ўзбекистон ёшлар термасининг Осиё чемпионатидаги иштирокини ҳаминқадар кузатдим. Жамоанинг бундай савиядаги мусобақага тайёр эмаслиги биринчи ўйиндаёқ кўзга ташланди. Тўғри, футболчилар гуруҳдаги барча учрашувни ғалаба билан якунлашди. Бунинг боиси шундаки, Кабаев шогирдлари бошқаларга маъқул келмаган ўйин кўрсатишди. Саудия Арабистони эса тезда Ўзбекистоннинг ўйинига кўникиб кетди ва ғалаба қозонишни уддалади. Менимча, чорак финалдаги мағлубият учун биринчи навбатда бош мураббий айбдор. Шунингдек, миллий терманинг Саудия Арабистонига қарши ўртоқлик баҳсини ҳам кўрдим. Ҳозир кўпчилик ҳакамни ёмонлаш билан овора. Лекин нима бўлган тақдирда ҳам бу ўйинда тўртта гол ўтказиб юбормаслик керак эди.


Ҳовлингиз учун INTEX марказидан бассейн харид қилинг ва ажойиб совғага эга бўлинг!\n18:20 / 03.07.2017\nЖаҳонда етакчи INTEX бренди остидаги ҳовли учун осон йиғилувчи ва ўта мустаҳкам бассейнларни харид қилинг.\nЖазирама ёзни муздек ва қувноқ ўтказинг!!!\nЁзнинг жазирама кунларида инсонга завқ бағишловчи энг ёқимли машғулот - бу сузишдир. Бироқ ҳар доим ҳам чўмилиш ҳавзаларига боришга вақт топавермаймиз. Қолаверса, кўпчилик жамоат жойи ҳисобланган "аквабоғлар"га боришни хуш кўрмайди.\nАна шундай вақтда хонадон учун қулай бўлган бассейнларни харид қилиш айни муддао бўлади.\nINTEX номи остида ишлаб чиқарилувчи бассейнлар жаҳоннинг энг етакчи брендларидан бири саналади. Уларнинг афзал жиҳати:\n1. Улар турли ўлчамда бўлиб, мустаҳкам ҳимояга эга.\n2. Исталган пайтингизда йиғиштириб қўйсангиз бўлади.\n3. Сифати мижозлар талабига жавоб беради.\nЎзбекистонда ҳам INTEX бассейнларини учратиш мумкин. Бироқ улар орасидан сифатлисини танлашда адашмаслик лозим. Тошкентнинг Чилонзор туманида сиз Дубайдан келтириладиган бассейнларни харид қилинг ва ажойиб акция иштирокчисига айланинг: Ҳар бир харид қилинган бассейн учун болаларга мўлжалланган балонлар қўшиб берилади. Шунингдек, агарда сиз ҳовлингиз учун катта ўлчамдаги бассейнни сотиб олсангиз, кичик бассейн ҳам совға қилинади.\nЯна бир қулайлик!\nРеспубликанинг барча вилоятларга сотиб олинган бассейнлар етказиб берилади. Тошкент шаҳри бўйлаб етказиб бериш хизмати бепул.\nДўкон ходимлари мижозларнинг талаб ва истакларига кўра бассейнларни хонадонингизга ўрнатиб ҳам беришади.\nШошилинг! Фарзандларингиз ва ўзингиз учун ёзги ажойиб совға ҳозирланг. Жазирама кунларни салқинликда қувноқ кайфият билан ўтказинг.\nМанзил: Тошкент шаҳри, Чилонзор тумани, Гўзал 1.\nМўлжал: 16-шаҳар касалхонаси рўпарасида.\nМурожаат учун телефон: +998977653344\nАҚШда бассейндан чиқа олмаган аёл Facebook орқали ёрдам сўради\nГерманияда дронлар чўкаётган кишиларни қутқармоқда\nРиодаги Олимпия бассейни эвакуация қилинди


Бахтиёр Ашурматов: «Навбаҳор»ни совринли ўринлар учун курашадиган жамоа бўлишини хоҳлайман» | "NAVBAHOR" FUTBOL JAMOASINING RASMIY WEB SAHIFASI\nБахтиёр Ашурматов: «Навбаҳор»ни совринли ўринлар учун курашадиган жамоа бўлишини хоҳлайман»\nБарчамизга маълумки Австралияда ўтказилган Осиё кубоги-2015 баҳсларида терма жамоамиз мураббийлари орасида «Навбаҳор» жамоаси бош мураббийи Бахтиёр Ашурматов ҳам бор эди. Терма жамоа билан Тошкентга қайтган Ашурматов дарҳол «Навбаҳор» билан бирга янги мавсумга тайёргарликни бошлаб юборди. Мухбиримиз мураббий билан мулоқот қилиб айрим фикрлари билан қизиқди.\n- Суҳбатимизни Австралияда бўлиб ўтган Осиё кубогидан олган таассуротларингизни билишдан бошласак.\n- Австралияга Қосимов бошчилигида юқори мақсадларни кўзлаган ҳолда боргандик. Футболда омадни катта аҳамиятга эга эканлиги яна бир бор ўз тасдиғини топди. Жанубий Корея билан бўлган ўйинда футболчиларимиз борларини бериб, фидойилик намойиш этган ҳолда ўйнашди. Яратилган вазиятлардан фойдаланмаслик ўйинда ким олдин гол урса ўшанинг имкониятларини ортиб кетишини таъминлади. Оддий вазиятда кутилмаган хато дарвозамизни ишғол этилиши билан якунланди. Табиийки жамоамиз кўпчилик бўлиб ҳужумга ташланди ва қарши ҳужумдаги иккинчи бор ўтказилган тўп ўйин тақдирини ҳал қилди. Австралия мамлакати чиройли табиати, тозалиги билан менга манзур бўлди. Қанча давлатларда бўлган бўлсам, ҳар бирини ўзига хос зўр қурилиши ва бошқа жиҳатлари бўлмасин тўғриси Ўзбекистонимизга етмайди. Қаерда бўлмайин тезроқ юртимизга қайтишни истаб тураман. Шундай юртнинг фарзанди бўлганимдан фахрланаман ва Худога шукроналар келтираман.\n- Бош мураббийимиз Миржалол Қосимовга хорижлик мутахассис ёрдам бериши ҳақидаги фикрларга муносабатингиз қандай?\n- Бу борада Миржалол Қўшоқивичнинг ўзидан суралганида мақсадга мувофиқ бўлар эди. Агарда раҳбарларимиз шуни лозим топишиб, шундай мутахассис жалб этилса ва бу терма жамоамиз ўйинини кучайтириб, натижаларни яхши бўлишига ёрдам берса мен бундан фақат хурсанд бўламан. Федерациямиз раҳбарлари терма жамоамиз бош мураббийига ёрдамчи вазифасини ишониб топширишганидан фахрланаман. Юрт шаъни учун бор имконимни бериб курашаман.\n- «Навбаҳор» жамоаси йўқлигингизда 2015 йилги мавсумга тайёргарликни биринчи босқичини тугатиб иккинчи босқични ҳам яримлатиб қўйди. Сизни жамоа ўйинчиларининг ҳозирги ҳолати қониқтирдими?\n- Терма жамоада бўлишим «Навбаҳор»ни мавсумга тайёргарлик кўришига халақит бермаслиги учун ёрдамчиларим билан ҳар кунлик жараённи муҳокамасини қилиб аниқ режалар тузиб иш ташкил этгандик. Ёрдамчиларим ва футболчилар билан алоҳида гаплашиб машғулотларни икир-чикиригача келишиб иш ташкил этдик. Шунинг учун ортиқча юкламалар ёки беҳуда югуришлар бўлмади. Машғулотлар жараёнини тўлиқ назорат қилиб турдим. Йигитлар ҳам бунга жавобан ҳар бир машқ ва топшириқларга масъулият билан ёндошиб меҳнат қилишганлиги сезилиб турибди. Ўйланманки бу қилган меҳнатлар мавсум давомида ўз самарасини беради.\n- Жамоани ўтган йилдаги ўзаги сақлаб қолинди. Бу яхши албатта, аммо, кетган ўйинчиларнинг ўрнини босиш учун жамоага қабул қилинганлар оз эмасми?\n- Жуда ўринли савол. Жамоанинг ўзаги сақлаб қолинди. Аммо, бу иш осонликча бўлмади. Терма жамоа билан БААдаги йиғин давомида ҳам ҳар куни мураббий ва футболчилар билан алоқалашиб турдим. Асосий мақсадимиз ҳеч кимни алдамаган ҳолда ихтиёрий равишда биз билан ишлаш истагидаги ўйинчилар билан яхлит жамоа тузиш ва совринли ўринлар учун курашиш. 2014 йилги мавсумни бирга ўтказган ўйинчиларимизнинг кўпчилигига бошқа жамоалардан манфаатлироқ таклифлар тушган бўлсада, йигитларимизга раҳмат, улар «Навбаҳор»да қолишни афзал билишди. Шукрки ҳозирда ўйинчилардан қарздорлик бартараф этилган. Жамоани қўлловчи мухлисларга эса гап йўқ. Айрим ўйинчилар уларнинг ёқимтойига айланишган. Бу йил жамоани ўтган йилдагидан ҳам кучлироқ бўлишига қилинаётган ҳаракатларни ўйинчиларимиз жуда яхши ҳис этиб туришибди. Шу сабаблар натижасида жамоа ўзагини сақлаб қолишга эришдик. Бу хусусда яна бир нарсани айтмоқчи эдим. «Навбаҳор»да аввалги йилларда 10-12 нафар футболчиларни жалб қилиш анъана тусига кириб қолганди. Мухлисларимизга шуни айтмоқчи эдимки, биз энди янги ўйинчи олишда сонга эмас сифатга эътибор қаратмоқчимиз. «Ашурматов нега ўйинчи оламаяпти», деб хавотирга тушмай, бироз сабрли бўлинглар. Бу билан бошқа ўйинчи олмайман демоқчи эмасман. Селекция ишларини бир дақиқа бўлса ҳам тўхтатмаймиз. Жамоа ихтиёрида мавжуд икки нафар дарвозабонимиз ёмон даражадаги ўйинчилар эмас, лекин, биринчи даврадаги бир-иккита хато Денчевни олиб келишимизга сабаб бўлганди. Айни пайтда ҳам рақобатни кучайтириш мақсадида янги дарвозабон, ярим ҳимоямизни кучайтириш учун бир-икки нафар ўйинчи, ҳужумчи қидиряпмиз. Австралиядан қайтганимдан сўнг бу жараён янада кучайди. Юзма-юз гаплашган бошқа экан. Айрим телефон орқали гаплашилган ўйинчиларни келишувлари амалга ошмай қолди. Жаҳонгир Меҳмоновни қайтармоқчи эдик. Молиявий сабаблар бунга тўсқинлик қилди. Шукурали Пўлатов эса фарғоналик бўлгани учун «Нефтчи» вариантини танлади. Сардор Қобулжоновни таркибимизда кўришни истагандик у «Локомотив»ни танланди. Мен буларни мухлисларимиз билиб қўйишлари учун айтаяпман холос. Ҳали бир ярим ой тайёргарлик жараёни бор бу вақт жамоани шакллантириш учун етарли бўлади деб ўйлайман. Мухлисларимиздан сабрлироқ бўлиб жараённи кузатиб боришларини сўраб қоламан.\n- Ҳозирги пайтда жамоага таркибига янги қўшилган Лепосавични бевосита кузатишга улгурдингизми?\n- Ушбу ўйинчини таклиф этишганда Лепосавич иштирокидаги ўйинлар тасвири туширилган диск тақдим этилганди. Тасвирни кўриб чиқиб, амалда бу ўйинчидан кучлироқ ўйинни кутгандим. Лепосавич ҳали ҳам назоратимизда турибди. Легионер маҳаллий ўйинчидан кучли бўлиши керак. Ўтган йилги легионерларимиз ёмон ўйнашмаган бўлсада, мутахассис сифатида уларнинг ўйинидан қониқмадим. Шунинг учун Денчев йиғинга чақирилмади. Шу позицияга мос ўйинчини топиш борасида иш олиб бориляпти.\n- «Навбаҳор» мураббийлар штабида ёшлар билан ишлаётган мутахассисларни алмаштирилишига нима сабаб бўлди? Бу борада яна ўзгаришлар рўй бериши мумкинми?\n- Юқорида айтганимдек мақсадимиз «Навбаҳор»ни совринли ўринлар учун курашадиган жамоага айлантириш. Биз шунга лойиқ иш қилишимиз керак. Ўтган йилги ёшларга бошчилик қилган Тоҳир Мадраҳимов ёмон мураббий эмас. Лекин, «Навбаҳор» ёшларининг натижаси қониқарсиз бўлди. Клуб раҳбарияти кенгашиб мураббийларни алмаштириш лозим топилди. Асосий таркиб мураббийлари қаторига селекция ишлари билан шуғулланувчи мутахассис олсак ёмон бўлмасди. Бу масалани раҳбарият билан бамаслаҳат ечамиз деган умиддаман. Ёшлар таркиби билан шуғулланувчи мураббийлар қаторига яна бирорта мутахассис олишимиз ҳам мумкин.\n- Ҳар йили жамоалар ўз олдиига вазифаларни белгилаб олишади. «Навбаҳор»га 2015 йилда қандай вазифа қўйилди?\n- Мутахассис сифатида олдига юқори вазифалар белгилаган жамоада ишлашни ёки шундай вазифаларни бажара оладиган жамоа тузишни истайман. Ҳозирда ҳам «Навбаҳор»ни меддаллар учун курашишини хоҳлайман. Бу ишларни амалга ошириш учун эса мустаҳкам, барқарор бюджетга эга эга бўлган асос керак. «Навбаҳор»ни 2015 йилги бюджети ҳали тасдиқланмади. Тез кунларда бу иш тақдирига ҳам ойдинлик киритилиши керак. Характеримдан келиб чиқиб шуни хоҳлардимки, вазифалар ва шароитлар мутаносиблигини таъминлаб ҳар бир жабҳада аниқлик билан «Сенга мана бу бюджет, вазифа 3 ёки 4-ўринни олиш, бажара олмасангиз сизга нисбатан чора кўрилади», дейилса яхши бўлар эди. Бор кучим билан ишлардим. Бу борада шуни эътироф этмоқчи эдимки, вилоят ҳокимлиги Тошкентдаги ҳомийларимиз бизни яхши қўллаб 2015 йил бюджетини белгилаб бериш арафасида туришибди. Баъзи жамоалардан трансфер борасида бир оз кечиккан бўлсакда ҳали вақтимиз ҳам, имкониятимиз ҳам бор. Бу йил ўтган йилгига нисбатан кучлироқ жамоа тузамиз деб айта оламан. Аммо, жамоани «Пахтакор», «Локомотив», «Бунёдкор», «Насаф» жамоалари сингари ўз базаси, автобуси бўлмай туриб медаллар учун курашамиз десам, мухлислармизни алдаган ёки уларнинг ҳурматини жойига қўймаган бўламан. Бюджет тақозо этадиган легионерларни таклиф этишга мажбурмиз. Хуллас, ишлашдан қочмайман. Менга нисбатан «Навбаҳор» мухлисларининг катта ишончи ва меҳри бошқа жамоага ўтишга бўлган барча таклифларни рад этишимга сабаб бўлди. Барча мухлисларимиздан миннатдорман. Улар бизнинг таянчимиз ва уларни хурсанд этиш учун ишлашдан чарчамаймиз.\n- Бахтиёр Сиз асли қўқонликсиз бир неча йиллик танаффусдан кейин «Қўқон-1912» жамоасини олий лигага чиқишини қандай қабул қилдингиз?\n- Фахр билан айта оламанки ўзбек футболини бешиги бўлмиш Қўқон жамоасини олий лигага қайтиши, Фарғона, Андижон, Наманган вилоятларининг футболи ривожи албатта мамлакатимиз футболи савиясини юқорилашига хизмат қилади. Водий мухлислари ўзаро аҳил, дўст бўлишса айни муддао бўларди.


ФУТБОЛ: ЗАВҚ БАҒИШЛАЙДИГАН КУНЛАР ЯҚИН / ADOLAT ижтимоий-сиесий газетаси\nШу кунларда дунё футбол ишқибозларининг диққат эътибори 14 июндан 15 июлгача Россияда бўлиб ўтадиган жаҳон чемпионатига қаратилган. Мундиални 14 июнда Москвадаги “Лужники” стадионида Ўзбекистон вақти билан 19:00 да Россия ва Саудия Арабистони терма жамоалари бошлаб беради. Чемпионат Россиянинг 11 шаҳрида барпо этилган 12 та стадионда бўлиб ўтади.\nРоссия Федерацияси футбол бўйича жаҳон чемпионатига катта тайёргарлик кўрган. Футбол ўйинлари ўтказиладиган 12 стадион ва шаҳарларнинг инфратузилмалари тубдан янгиланди. Ҳисоб-китобларга кўра, Россия мазкур чемпионатни ўтказиш орқали 867 миллиард рубль фойда олиши мумкин экан. Бироқ шу кунга қадар ўтказилган жаҳон чемпионатига мезбонлик қилган давлатлар фақат зарар кўрганликларини таъкидлайдилар. Аслида жаҳон чемпионатини ўтказишда фойда назарда тутилмайди. Балки бу ўша мамлакатнинг халқаро майдондаги обрў-эътибори, нуфузи янада кўтарилишига хизмат қилади.\nМаълумотларга қараганда, Россия ҳукумати ва ҳомийлар томонидан жаҳон чемпионатига тайёргарлик кўриш учун 683 миллиард рубль, яъни 12 миллиард АҚШ доллари сарфланган. Бу кўрсаткич шу кунга қадар ўтказилган мундиаллар орасида энг кўп маблағ сарфланганини билдиради. Бироқ бу кўрсатгич ҳам 2022 йил Қатарда ўтказиладиган жаҳон чемпионатига нисбатан анча арзон мундиалга айланиб қолиши мумкин. Чунки қатарликлар сарфлаётган сармоя русларникидан кўп бўлиши кутилмоқда. Умуман олганда, ҳар доим футбол бўйича жаҳон чемпионатини ўтказишга сарфланадиган маблағ ошиб бораверади. Бир сўз билан айтганда, «тўй»га мезбон чўнтагидаги пулига қараб уй безатади.\nЖаҳон чемпионатини кўнгилдагидек ўтказиш учун мезбонлар барча ишни тахт қилиб бўлишди. Энди гап фақат терма жамоаларда қолди. Улар ишқибозларга чиройли футбол кўрсатишлари керак. Мундиалда иштирок этиш учун тўрт йил давомида барча қитъаларда қизғин кураш кечди. Саралаш баҳсларидан кейин Россияда иштирок этадиган омадли 32 мамлакат терма жамоалари номи маълум бўлди. Жорий йилги жаҳон чемпионати саралаш баҳсларидан кейин дунё футболида юксак мавқега эга бўлган кўплаб терма жамоалар, жумладан, Италия, Чехия, Голландия, Чили, Америка, Парагвай, Украина, Гана давлатларига мундиалда иштирок этиш насиб этмади. Шулар қаторида Ўзбекистон терма жамоасини ҳам тилга олиш мумкин. Тўғри, мамлакатимиз бош жамоаси футбол грантлари қаторига кирмайди. Бироқ Осиё қитъасида ўтказиладиган саралаш баҳсларида барча жамоаларнинг кучлари тенг. Фақатгина футболчиларни ва тактикани тўғри танлаган терма жамоалар мундиал йўлланмасини қўлга киритади. Ўзбекистон терма жамоаси мамлакатимиз мустақилликка эришгандан бери жаҳон чемпионатига чиқиш учун курашади. Йигитларимиз барча саралаш бочқичларида рақиблари билан тенгма-тенг курашиб келадилар. Лекин якуний паллада мундиал йўлланмасини ҳал қилувчи ўйинларда имкониятни рақибига қўшқўллаб топшириб қўядилар. Бу гал ҳам шундай бўлди.\nАммо бу мундиалда ҳам юртимиз вакили Равшан Эрматов иштирок этиши аниқ. Ўзбекистонлик ФИФА рефериси Равшан Эрматов жаҳон чемпионатларида ҳакамлик қилиш бўйича дунё рекорди соҳиби ҳисобланади. У 2010 ва 2014 йилги жаҳон чемпионатларида жами 9 та ўйинда бош ҳакамлик қилган. Эндиликда Россияда бўлиб ўтадиган учрашувларда ҳам Равшан Эрматов ҳакамлик қиладиган бўлса, унинг рекордини яқин орада ҳеч ким янгилай олмаслиги аниқ. Чемпионат баҳсларида бош ҳакамимизга қанотларда Жаҳонгир Саидов ва Абдуҳамидилло Расулов ёрдам беради. ФИФА мундиалга 46 та мамлакатдан 36 нафар бош ва 63 нафар ёрдамчи ҳакамларни ишлашга таклиф қилган.\nУмид қиламиз, бу йилги футбол бўйича жаҳон чемпионати иштирокчилари чиройли ва ҳужумкор футбол намойиш этиб, мухлисларга ҳаяжонли лаҳзаларни тақдим этадилар.


Муштни очишга даъват\n16 апрел 2021, Тошкент вақти: 07:02\nПрезидент Обама Теҳрон раҳбариятига Ғарбга ўқталган муштини ҳамкорлик учун узатилган қўлга айлантиришни таклиф қилмоқда.\nЖаҳондаги олти қудратли етакчи давлат расмийлари чоршанба куни Эронни яна бир бор ўз ядровий дастури масаласида БМТ билан тўлақонли ҳамкорлик қилишга чорладилар.\nЖаҳоннинг энг кучли давлатлари вакилларининг мазкур учрашуви Барак Обама АҚШ президенти лавозимида иш бошлаганидан буён ўтказилаётган биринчи учрашувдир.\nАфтидан, учрашувда Эронга нисбатан янгича ёндошув муҳокама қилинди.\nАҚШнинг янги раҳбари, аввалгисидан фарқли ўлароқ, ядровий дастури юзасидан Эрон билан бевосита мулоқот қилишга тайёрлиги тўғрисида гапирган эди.\nЎз навбатида Эроннинг баъзи расмийлари ҳам очиқ мулоқотга тайёр эканликларини билдирган бўлсаларда, Теҳрон ўз ядровий дастури масаласида халқаро босимга қаршилигини сусайтиргани йўқ.\nЭроннинг биринчи сунъий йўлдоши сешанба куни учирилганини баъзи таҳлилчилар ўша қаршиликнинг белгиси, деб баҳоламоқда.\nТеҳронга кўра, орбитага чиқарилган сунъий йўлдош тинч мақсадларга хизмат қилади.\nБироқ АҚШ, Буюк Британия ва бошқа Ғарб давлатлари Эрон фойдаланаётган технологиялар баллистик ракеталар яратишда қўлланиши мумкинлигидан хавотирланмоқда.\nАҚШ давлат котиби Хиллари Клинтон дарҳол Эронни огоҳлантириб, агар Теҳрон ўз ядровий дастури бўйича халқаро ҳамжамият талабларини бажармаса, бунинг "оқибатлар" келтириб чиқаришидан огоҳлантирди.\n- Ҳукуматимиз давлат ҳокимиятининг барча воситаларини Эрон билан мулоқот қилиш ва унинг халқаро ҳамжамиятнинг масъул аъзоси бўлишига ёрдам бериш йўлида ишга солади¸ деди хусусан Оқ уй матбуот котиби Роберт Гиббс Эрон сунъий йўлдоши учирилиши муносабати билан гапирар экан.\n5+1 форматидаги Франкфурт учрашувидан 2 кун олдин (2 феврал куни) Эрон парламенти спикери, ядровий дастур бўйича собиқ махсус музокарачи Али Ларижоний "реал музокаралар олиб бориб ва реал ечимлар топиб" ядровий дастур муаммосини бартараф этиш мумкин, деган эди.\nЭрон ўз ядровий дастурини ҳимоя қилар экан, унинг тинч мақсадларга йўналтирилганини таъкидлаб келади. Бироқ АҚШ, Теҳроннинг асл мақсади ядровий қурол яратиш, деган хавотирда.\nТаҳлилчилар фикрича, Эрон ядровий дастурини тўхтатиш учун президент Обама маъмуриятининг ҳам қамчиндан, ҳам қанддан фойдаланиши кутилмоқда.\nЛондонда жойлашган Халқаро тадқиқотлар институти оға эксперти Марк Фицпатрик фикрича, Обама муаммони ҳал қилишга янгича ёндошади ва шу билан бирга Теҳронга нисбатан Европа Иттифоқи билан ҳамкорликда молиявий босимлар ва санкцияларни кучайтиради.\n- Афтидан, Обама танлаётган музокаралар ва молиявий босим сиёсати Европа Иттифоқига аъзо давлатлар назарда тутаётган сиёсатга ўхшаб турибди. Шундан келиб чиқиб айтиш мумкинки, АҚШ билан ЕИ ўртасида Эронга нисбатан муносабатларда мавжуд бўлиб келган тафовутлар аввалгига қараганда камроқ бўлади¸ деди Торонтода истиқомат қилувчи сиёсатшунос Алиризо Ҳақиқий Фарда радиоси саволларига жавоб берар экан.\nЭрон билан боғлиқ масала АҚШ давлат котиби Ҳиллари Клинтон билан Буюк Британия ташқи ишлар вазири Дэвид Милибанд ўртасида сешанба куни Вашингтонда бўлиб ўтган сўзлашувларда ҳам муҳокама қилинган эди.\n- Президент Обама айтганидай, биз Эронга қўл узатаяпмиз, бироқ бунинг учун уларнинг мушти ёзилиши лозим. Биз Эрон билан муносабатларимиздаги асосий мақсадларимизни акс эттирадиган муштарак сиёсатни ишлаб чиқишимиз керак¸ деди мазкур учрашувдан сўнг Ҳиллари Клинтон.


Ироқ расмийлари Саддам Ҳусайннинг қизини энг...\nИроқ ҳукумати биринчи марта энг кўп қидирилаётган жиноятчиларнинг рўйхатини эълон қилди. «Al Sumaria» телеканалининг якшанба кунги хабарида айтилишича, рўйхатга 60 нафар жиноятчи, шу жумладан Ироқнинг собиқ президенти Саддам Ҳусайннинг Иорданияда яшаётган катта қизи Рағад ҳам киритилган. Бу ҳақда ТАСС хабар бермоқда.\nҲужжатда ИШИД террорчи гуруҳининг 28 нафар қўмондони, «ал-Қоида»нинг 12 нафар етакчиси ҳамда Араб уйғониш социалистик партияси (партия 2003 йили тарқатиб юборилган) ходимлари, шу жумладан Рағадга нисбатан қўйилган айблар ва маълумотлар келтирилган. Бироқ рўйхатда ИШИД етакчиси Абу Бакр Бағдодийнинг номи йўқ. Унинг қаерда эканлиги ҳамон сирлигича қолмоқда.\nТелеканал манбаси таъкидлаганидек, барча айбланувчилар Ироқдан ташқарида истиқомат қилади. Уларни экстрадиция қилиш масаласи Интерпол билан биргаликда ҳал қилинади.\nИроқ Бағдод интерпол


Қуръон илмлари | Azon.uz - Ахборот-таҳлилий портал\n12:00 20.10.2017 959\nУлумул Қуръон фани истилоҳда: “Қуръони Каримга тааллуқли бўлган умумий баҳслардир. Унинг нозил бўлиши, тартиблаб жамланиши, ёзилиши, тафсири, мўъжизавийлиги, насх ва мансухлари ва ундан бошқа жиҳатларини ўз ичига олади”.\nУлумул Қуръон илмидаги таснифотлар.\nБу илм жуда аҳамиятли бўлгани учун аввалда ҳам ҳозирда ҳам у ҳақида илмий изланишлар кўп бўлган. Кўпчилик тафсир уламолари ўзларининг тафсир китобларининг муқаддимасида улумул Қуръон ҳақида муҳим маълумотларни айтиб ўтганлар. Унда тафсир усуллари ва мўъжазлигига тааллуқли масалаларни ёритганлар. Мисол тариқасида имом Табарийнинг “Жомеъул Баён” китобининг муқаддимаси, имом Қуртубийнинг “Жомеъ лиаҳкомул Қуръон” тафсири муқаддимасини келтиришимиз мумкин.\nУндан ташқари уламолар улумул Қуръонга хос алоҳида китоблар ҳам тасниф қилишди. Уларнинг энг муҳимлари қуйидагилар:\n1. “Фунунул афнан фи уъюнил улумул Қуръан”, имом Абу Фараж Абдураҳмон ибн Жавзий (597-ҳижрийда вафот этган).\n2. “Ал Бурҳон фий улумил Қуръан”, имом Бадруддин Муҳаммад ибн Абдуллоҳ Заркоший (794-ҳижрийда вафот этган).\n3. “Ал Итқон фий улумил Қуръан”, имом Жалолиддин Абдураҳмон Суютий (911 ҳижрий йилда вафот этган). Бу китобни Заркошийнинг “Бурҳон”ига кўра ёзган ва унда кўп фойдали маълумотларни қўшимча қилган.\nБу соҳадаги замонамиз уламолари эса ҳозирги замон талабалари кўпроқ эҳтиёж сезадиган жиҳатларига эътибор қаратиб, қисқароқ китоблар тасниф қилмоқдалар. Бу эса исломий илм даргоҳларидаги мутахассисликка кўра, баъзилар шаръий жиҳатига, баъзилар луғавий жиҳатига ва баъзилар эътиқодий жиҳатига кўпроқ эътибор қаратгани учундир.\nЗамонамизда ёзилган китоблардан баъзилари қуйидагилар:\n1. “Манааҳилул ирфон фий улумил Қуръан”. Муаллиф аллома Муҳаммад Абдулазийм Зарқоний. Бу китоб икки жилдли бўлиб, кенг қамровли ва услуби енгилдир.\n2. "Ал Мадхал ила диросатил Қуръанил Карим”. Муаллиф аллома шайх Муҳаммад Муҳаммад Абу Шуҳба.\n3. “Ал Баён фий улумил Қуръан”. Муаллиф шайх Абдулваҳҳоб Ғазлон.\n4. “Мабааҳис фий улумил Қуръан”. Муаллиф устоз Субҳий Солиҳ.\n5. “Мин равоъиул Қуръан”. Муаллиф шайх Муҳаммад Саид Рамазон Бутий.\nҚуръон илмлари борасидаги китоблар юқоридаги уламоларимиз ёритганлари каби ҳозирги ҳаётимиз эҳтиёжларига кўра, турли ботил эътиқодлар ва фитналарни ёритиб бермоғи, ёки бирор масалани батафсил айтмоғи лозим. Ҳозирги тараққий этаётган замонда Қуръоннинг илмий мўъжизаларини кўпроқ ёритиб, бу азиз китоб Аллоҳнинг доимий мўъжиза китоби эканига инсонлар қалбидаги иймонни зиёда қилишга ҳаракат қилинмоғи лозим.\nАллоҳ таоло Қуръони Каримда шундай дейди: “(Аллоҳдан) қўрқадиган кишиларга эслатма бўлиши учун ерни ва юксак осмонларни яратган Зотдан нозил бўлгандир”.


Офлостат – medu.uz – Дорилар ҳақида маълумотлар ўзбек тилида\nHome Йўриқномалар Офлостат\nПрепаратнинг савдо номи: Офлостат\nТаърифи: Оч-сариқ рангли тиник суюклик.\nФторхинолонлар гуруҳига мансуб, кенг таъсир доирасига эга микробларга қарши восита. Таъсир механизми ДНК нинг репликацияси вақтида, ДНК молекуласини бўшлиғи структурасини шаклланиш жараёнида иштирок этувчи бактерияларнинг ДНК гираза ферментини ингибиция қилиши билан боғлиқ: ДНК гираза ДНК ипларининг манфий суперспирализациясини катализлайди. ДНК нинг ингибиция қилиши бактериал ҳужайранинг ўсиш ва бўлиниш жараёнларини бузади, бу унинг нобут бўлишига олиб келади.\nIn vitro ва in vivo шароитларда офлоксацин қуйидаги микроорганизмларга нисбатан фаол:\nКўпчилик ҳолларда сезгир бўлмаган микроорганизмлар: Nocardia asteroids, анаэроб бактериялар (масалан, Bacteroides spp., Peptococcus spp., Peptostreptococcus spp., Eubakter spp., Fusobacterium spp., Clostridium difficile). Treponema pallidum га таъсир қилмайди.\nОфлоксацин организмнинг кўпчилик суюқлик ва тўқималарига, шу жумладан сўлакка, бронхиал секретга, ўт-сафрога, кўз ёши ва орқа мия суюқлигига (14-60%), йирингга, ўпкага, простата безига, терига яхши ўтади; йўлдош тўсиғи орқали яхши ўтади, она сути билан секреция қилинади.\nПлазма оқсиллари билан боғланиши 20-25% ни ташкил қилади. Офлоксациннинг яримчиқарилиш даври 6-7 соатга тенг. Офлоксацин жигарда қисман (5%) метаболизмга учрайди. Ичга қабул қилинган препаратнинг 80% гачаси ўзгармаган ҳолда буйраклар орқали чиқарилади, фаол модданинг оз миқдори, шунингдек аҳлат билан ҳам чиқарилади. Гемодиализда препаратнинг 10-30% чиқарилади.\nБуйраклар фаолияти бузилган (креатинин клиренси 50 мл ва ундан кам) пациентларда офлоксациннинг яримчиқарилиш даври ошади.\nНафас йўллари (бронхит, пневмония), ЛОР-аъзолари (синусит, фарингит, ўрта отит, ларингит), тери, юмшоқ тўқималар, суяклар ва бўғимларнинг инфекциялари, қорин бўшлиғи ва ўт-сафро чиқариш йўлларининг, буйраклар (пиелонефрит), сийдик чиқариш йўлларининг (цистит, уретрит), кичик чаноқ аъзоларининг (эндометрит, сальпингит, оофорит, цервицит, параметрит, простатит), жинсий аъзоларнинг (кольпит, орхит, эпидидимит) инфекцион-яллиғланиш касаликлари, гонорея, хламидиоз; септицемия, менингит; иммун ҳолатининг бузилиши бўлган беморларда инфекцияларни олдини олиш (шу жумладан нейтропенияда).\nВена ичига томчилаб юборилади. Дозалар инфекциянинг жойлашиши ва кечишининг оғирлиги, шунингдек микроорганизмларнинг сезгирлиги, беморнинг умумий ҳолати ҳамда жигар ва буйракларнинг фаолиятига қараб шахсий танланади.\nИммунитетнинг яққол пасайиши бўлган беморларда инфекцияларни олдини олиш учун суткада – 400-600 мг дан.\nБуйраклар фаолиятининг бузилишлари (креатинин клиренси (КК) 20-50 мл/мин) бўлган пациентларда буюришлар сони суткада 2 марта бўлганида, бир марталик доза ўртача дозанинг 50% ташкил этиши лозим ёки тўлиқ бир марталик доза суткада 1 марта юборилади. КК 20 мл/мин дан кам бўлганида, бир марталик доза – 200 мг, сўнгра – суткада 100 мг дан кунора.\nГемодиализда ва перитонеал диализда – 100 мг дан ҳар 24 соатда. Жигар етишмовчилигида максимал суткалик доза – суткада 400 мг дан юборилади.\nНерв тизими томонидан: бош оғриғи, бош айланиши, ҳаракатларнинг ишончсизлиги, тремор, тиришишлар, оёқларнинг увишиши ва паретезиялар, жадал туш кўришлар, “даҳшатли” туш кўришлар, психотик реакциялар, безовталик, психомотор қўзғалиш, фобиялар, депрессия, онгни чалкашиши, галлюцинациялар, бош мия ички босимини ошиши.\nМаҳаллий реакциялар: оғриқ, юборилган жойда қизариш, тромбофлебитлар кузатилади.\nЎта юқори сезувчанлик, глюкоза-6-фосфатдегидрогеназа танқислиги, тутқаноқ (шу жумладан анамнездаги), тиришиш бўсағасини пасайиши (шу жумладан бош мия жароҳати, инсульт ёки марказий нерв тизимидаги яллиғланиш жараёнларидан сўнг); 18 ёшгача бўлганлар (скелетнинг ўсиши ҳали якунланмаган), ҳомиладорлик, лактация даври.\nЭҳтиёткорлик билан: бош мия қон томирларининг атеросклерози, мияда қон айланишини бузилиши (анамнездаги), сурункали буйрак етишмовчилиги, марказий нерв тизимининг органик шикастланишлари.\nҚуйидаги инфузион эритмалар билан тўғри келади: натрий хлоридининг изотоник эритмаси, Рингер эритмаси, фруктозанинг 5% эритмаси, декстрозанинг 5% эритмаси.\nГепарин билан аралаштирилмасин (преципитация хавфи).\nЦиметидин, фуросемид, метотрексат ва найчалар секрециясини блокловчи препаратлар – плазмада офлоксациннинг концентрациясини оширади.\nНостероид яллиғланишга қарши препаратлар, нитроимидазол ва метилкантинларнинг ҳосилалари билан бирга буюрилганида, нейротоксик самараларни ривожланиш хавфи ошади.\nГлюкокортикостероидлар билан бир вақтда буюрилганида, айниқса кекса одамларда, пайларнинг узилишини хавфи ошади.\nПрепарат аёлларда қўлланганида, молочницанинг ривожланишини юқори хавфи туфайли, тампонларни ишлатиш тавсия этилмайди.\nПрепаратни болалар ололмайдиган жойда сақлансин ва яроқлилик муддати ўтганидан кейин ишлатилмасин.\nДаволаш – симптоматик даволаш. Гемодиализ ва перитонеал диализ самарасиздир.\nИнфузия учун эритма 200 мг/100 мл.


Андижондаги шамол сабаб бир нечта бино талафот кўрди, уй томи эса Damas’ни босиб қолди » Ўзбекистон янгиликлари – Zamin.uz\n, 28 2021, 11:18\n23 янв, 00:13 909 Жамият\nФото: Асака туман Фавқулодда вазиятлар бўлими\nАндижон вилоятида 22 январь куни тонгда содир бўлган кучли шамол бир нечта бино томи ва айрим қурилмаларга зарар етказди, дея хабар берди «Дарё» нашри.\nАйтилишича, Улуғнор туманининг «Шаҳриобод» маҳалласи ҳудудидаги иккита кўп қаватли уйнинг том қисми учиб кетиши оқибатида электр симлари узилган. Кўнгилсиз воқеадан ҳеч ким жабр кўрмаган.\nВилоят уй-жой коммунал хизмат кўрсатиш бошқармаси ахборот хизматининг маълум қилишича, ҳодиса ҳақида хабар берилгач ишчи гуруҳ воқеа жойига етиб борган ва носозликларни бартараф этишга киришган.\n«Мутасаддилар табиий офатдан зарар кўрган кўп қаватли уйлар ҳолатини ўрганиб, муаммоларни бартараф этишга киришди. Қурилиш отряди ўз ишини бошлаб юборди. Томни ёпиш ишлари бир неча кун ичида якунига етказилади. Шу ўринда юртдошларимиздан ижтимоий тармоқларда тарқатилаётган ҳар хил миш-мишларга ишонмасликларини сўраб қоламиз. Ҳаммаси назорат остида. Ваҳимага ўрин йўқ», — дейди вилоят уй-жой коммунал хизмат кўрсатиш бошқармаси бошлиғи Расулбек Тўланов.\nТаъкидланишича, кучли шамол Асака туманининг «Улуғбек» маҳалласи, Садақайрағоч кўчаси, 151-хонадонида яшовчи фуқаро Ғ.А.нинг дарвозахонаси ва қурилиши битмаган уйининг том қисмини ҳам учириб кетиб, уй эгасининг Damas’ини босиб қолган.\nАсакалик журналист Бобирмирзо Ҳожиакбаровнинг айтишича, чақирувга асосан ушбу хонадонга Асака тумани Фавқулодда вазиятлар бўлими ходимлари соат 07:35 да етиб борган. Талафот кўрган хонадон соат 10:05 га қадар тартибга келтирилган. Ҳодиса оқибатида ҳеч ким жабрланмаган.\nАввалроқ Андижонда ҳам қор бўрони сабаб юзага келган кўнгилсиз ҳодисалар юз бергани маълум қилинганди. Хусусан, Андижон шаҳридаги «Рубоий» кафеси олдидаги реклама баннери устуни шамолда эгилиб кетган. Бундан ташқари, Боғишамолдаги эски машина бозоридаги дўконнинг томи учиб кетиб, Damas устига қулаган, Шаҳрихонда «Ватанпарвар» ташкилотининг томи шамолда учиб кетиб, Espero ва Damas’ни босиб қолган, Асакада бодринг экилган иссиқхоналарнинг плёнкаси учиб кетган.\nФото: Гулшода Аҳмаджонова\n«Ўзгидромет» Ўзбекистонда ҳафтанинг иккинчи ярмидан шамол тезлиги кучайиб, қор ёғишини, шамол тезлиги 17-22 метр/секундни ташкил этиши, баъзи жойларда 25-28 метр/секундгача етишини маълум қилганди. Тошкент ИИББ пойтахтда кучли шамол бўлиши кутилаётгани сабабли аҳолини огоҳлантирганди.\nЖиззахда кўп қаватли уйнинг бир қисми қулаб тушди (видео) 10 янв, 18:55\nКаттақўрғон шаҳрига кучли шамол ёпирилди: кўплаб бинолар талафот кўрган (фото) 24 июн, 08:12\nЖиззахдаги мактаб биносида ёнғин содир бўлди 12 фев, 15:23\nТошкентда тўрт қаватли уйнинг томи ёнди 28 окт, 00:13\nАндижондаги автосалонда ёнғин содир бўлди (фото) 04 авг, 14:48\nКучли шамол Тошкентдаги кўп қаватли уйларнинг томларини учириб кетди (видео) 08 июн, 17:23


Китоб – мўжизага чорлайди – Сурхон тонги\nБош саҳифа / Таълим / Китоб – мўжизага чорлайди\nМай 25, 2019\tТаълим Изоҳ қолдириш 576 Кўрилди\nКитобхонлик, илму маърифат масаласи барча давр ва замонлар учун бирдек долзарб бўлиб келган. Китобга меҳр қўйган инсон борки, фитратида ёвузлик, жаҳолат бўлмайди. Шууримиз, қалбларимиз илмнинг зиёсидан мунаввар бўлиб, умр сарҳадларини зийнатлайди. Илмдан нурланган қалблар эзгуликка мойил бўлади.\nХабарингиз бор, Президентимиз томонидан 5 та муҳим ташаббус илгари сурилган эди. Жумладан, тўртинчи ташаббус ёшлар маънавиятини юксалтириш, улар ўртасида китобхонликни кенг жорий қилишга қаратилганлиги билан ҳам аҳамиятлидир. Ушбу ташаббус доирасида куни-кеча вилоят кўзи ожизлар жамияти кутубхонаси Шеробод туман филиалида “Китоб – мўъжизага чорлайди” мавзусида тадбир бўлиб ўтди. Унда 3-мактаб ўқувчилари, “Зукко китобхон” клубининг фаол аъзолари Г.Нормуродова, Н. Нормуродовалар ўзлари ўқиган асар воқеалари ва мазмуни ҳақида фикр-мулоҳазаларини тенгдошлари билан ўртоқлашдилар.\nТадбирда кўзи ожизлар кутубхонаси мудири А. Қурбонов ҳамда кутубхона ходими У. Норова ушбу ташаббуснинг мазмун-моҳияти ва аҳамияти ҳақида сўз юритишди.\nОлдинги Ота-оналар мамнун\nКейинги Рубоб билан вальс


Қувада ҳамкорликда ишлашни таклиф қилиб, танишидан 25 минг долларни ўзлаштирган аёлга жиноят иши қўзғатилди\nҚува туманида 2020 йилнинг 05 май куни К.Л. исмли аёл тадбиркор танишига бирга ишлашни таклиф қилиб, 25 минг долларни фирибгарлик йўли билан ўзлаштирган. Бу ҳақда Фарғона вилояти ИИБ ахборот хизмати хабар берди.\nК.Л. исмли аёл туман марказида жойлашган буюм бозорида тадбиркорлик фаолияти билан шуғулланадиган таниши Р.А. билан биргаликда ишлаб, кўрилган фойдани тенг тақсимлашишни келишган. Шундан кейин Тошкент шаҳридан металл махсулотларини олиб келиб, Қўқон шаҳрида сотишини айтиб, уларни олиб келиши учун 25 000 АҚШ долларини олиб, уларни ўз эҳтиёжларига сарфлаб юборган.\nМазкур ҳолат юзасидан Қўқон шаҳар ИИО ФМБ ҳузуридаги тергов бўлими томонидан Жиноят кодексининг 168-моддаси 4-қисми «а» банди (фирибгарлик) билан жиноят иши қўзғатилиб, унга нисбатан суд томонидан «қамоққа олиш» тарзидаги эҳтиёт чораси қўлланилган.\nМаълумот учун, ушбу жиноятни содир этган шахс уч йилгача озодликдан маҳрум қилиш билан жазоланиши мумкин.\nАввалроқ Қўқонда танишига автомашина олиб беришни ваъда қилиб, уни 500 доллар ва 10 миллион сўмга «ухлатган» шахсга жиноят иши қўзғатилгани ҳақда хабар берилган эди.